Joseba Albizu azpeitiarrak Los 10.000 de El Soplao mendi bizikleta proba irabazi du

Joseba Albizu El Soplao probako podiumean. (Los 10.000 de El Soplao)

Joseba Albizu Erreka txirrindulari azpeitiarrak Los 10.000 de El Soplao mendiko bizikletako proba irabazi zuen joan zen zapatuan, Kantabrian. 08:00etan hasi zen lasterketa, eta 163 kilometroko ibilbidea egin zuten parte-hartzaileek. Albizu izan zen helmugara iristen aurrena, Alberto Fernandezen aurretik –iaz Fernandezek irabazi zuen proba, eta Albizu bigarren izan zen–.

Albizuk 06:52:06 denbora behar izan zuen helmugara iristeko, eta “gustura” dago lorpenarekin. “Iaz Fernandezek irabazi zuen, eta aurten alderantziz izan da”. Azpeitiarrak sei bat aldiz parte hartu du El Soplao proban, eta hark dioenez, proba “gogorra” da.


Skate parkea egokitzea eta tirolina jartzea, Ibarra hirigunerako hurrengo egitasmoak

Ibarra hiriguneak aisialdirako eskaintzen duen espazioa osatu guran, skate parkea egokitzea eta tirolina jartzea onartu du Oñatiko Udalak. Aurreikuspenen arabera, obrak udako oporretarako leudeke amaituta.

Batetik, 2013an eraikitako skate instalazioak egokituko dira. Egitura osatu gura da, erabiltzaileei skatean ibiltzeko espazio handiagoa eskainiz; horretarako, egungo instalazioari loturik egongo den pasarela eraikiko dute: 51,66 metroko luzera eta 6-8 metro arteko zabalera izango du. Bere aldetik, skate parkearen alboan dagoen bidegorria babesteko neurriak ere hartuko dira.

Fer Skateparks enpresak egingo du skate parkearen obra, eta 43.282,10 euroko (BEZa kanpo) aurrekontua izango du horretarako.

Tirolina

Bestetik, tirolina jarriko dute Gipuzkoako Lurralde Historikoko artxiboaren eraikinaren alboan; 20 metroko luzera eta 50 zentimetroko desnibela izango du. Gunea osatu nahian, hiru mahai eta 50 metroko egurrezko itxitura ere jarriko dira.

Manufacturas Deportivas enpresak du tirolina egiteko ardura; 8.339 euroko (BEZa kanpo) aurrekontua du horretarako.

Ion Lopez gazteria teknikariaren esanetan, onarturiko egokitzeak "onuragarriak" dira herriarentzat: "Obra hauekin erabat osaturik geldituko da Ibarra hiriguneko aisialdi eskaintza". Gaineratu du, “haur eta gazteek sarri darabilten" espazioa dela.

Apaturiko egokitzeak, haur eta gazteek udal aurrekontuei begira eginiko ekarpenen emaitza dira.


Agustindarren Komentuko historia azaltzen duen liburua aurkeztuko dute gaur

Hernaniko Udalak liburu berria aurkeztuko du gaur, Catalogo de Documentos del Archivo de las Canónigas Regulares Lateranenses del Monasterio de San Agustin de Hernani (1475-1974). Liburua Mª Rosa Ayerbe Iribar hernaniarrak idatzi du, eta azaldu dutenez, Agustindarren Komentuaren historian sakontzen laguntzen du. Horrez gain, Hernaniko gari bateko kontuetan murgiltzen ere laguntzen du. Aurkezpena Komentuko elizan egingo dute, gaur, 19:30etan


«Intimitatea baliotsuagoa da zerbait sortzeko lehengaia denean»

«Autoimitazioa» jorratuz, «paperezko ni» bat sortu du Miren Agur Meabek 'Kristalezko begi bat' nobelan, aberastasun literarioa hartuta xede nagusitzat. Oihartzun zabala izan du egilearen aurreneko eleberriak.

Aurtengo udaberrian kaleratu diren liburuen artean, komentatuenetakoa da, komentatuena ez bada, Miren Agur Meaberen (Lekeitio, 1962) Kristalezko begi bat (Susa). Liburua kaleratu zenetik, etenik gabe izan da mintzagai irakurle kluben saioetan nahiz beren-beregi liburua aurkezteko antolatutako saioetan. Meaberekin hainbat mezu elektroniko trukatuz harilkatutako solasaldi baten emaitza da elkarrizketa hau.

Oihartzun zabala izaten ari da Kristalezko begi bat. Zer irudipen duzu orain arte han eta hemen jasotako erreakzioen inguruan?

Interesa piztu du. Hainbat irakurlek edukiaren, planteamenduaren eta hizkuntza mailaren estimazioa agertu didate, eta irakurketa esanguratsua gertatu zaiela azpimarratu. Benetan eskertzen ditut iritzi horiek: lanaren saritzat ditut, eta idaztearen zentzua berresten laguntzen didate. Izan dut kritika negatiboren bat ere. Harrigarria da kontrastea: batzuentzat egundoko pasarteak direnak ez dira sinesgarriak besterentzat; edo atsegingarria den hizkera jantziegia gertatzen zaio norbaiti; batzuei negar eragin dienak hotz utzi ditu beste batzuk... Hain aldekoak ez diren iruzkinak ere arretaz aztertzen ari naiz.

Zure nobela autoimitazioa dela diozu. Nahiago duzu hitz hori erabili autofikzioa edo autobiografia baino.

Autofikzioa eta autoimitazioa ia-ia sinonimotzat jotzen ditut, baina adierazkorragoa iruditzen zait bigarrena, kontzeptu apalagoa delako: autofikzioan edozein egoeratan jar dezakezu zeure burua; autoimitazioan, berriz, zeure buruarentzat naturalak eta sinesgarriak direnetan besterik ez. Horregatik, autobiografia hitza ez da egokia liburu hau izendatzeko, idazkuntzaren gakoa ez delako errealitatearekiko leialtasuna, errealitatearen mimesia baizik. Hala aipatzen da azken orrietan, testuaren eta kristalezko begiaren arteko konparazioa egiten denean: kristalezko begia ez da benetako begia, benetakoaren kopia errealista bat baizik; eta liburua idaztea protesia fabrikatzearen antzeko zerbait da: herrenari ordezko hankak ibiltzen laguntzen dion moduan, neuri ere hartarako balio izan dit liburuak. Nik konposizio literario bat eraiki dut, zeinaren osagaiak askotarikoak diren: bizi izandakoa, ustez bizi izandakoa, bizi nahi izandakoa, bizi gabekoa, egoera hipotetiko batean biziko nukeena... Pertsonaia neu naiz, baina ez beti, eta ez denean, nire antza dauka —kristalezko begiak benetakoarena duen bezala…—, nire estiloan jokatzen du... «Paperezko ni» bat sortu da, hezur-haragizkotik aparte, nire niaren proiekzioen batura dena.

Pertsonaia zeu zara, baina ez beti. Noiz bai eta noiz ez?

Abiapuntua esperientzia errealak izan arren, pasarte batzuk moldatu eta asmatu egin ditut; adibidez, elkarrizketak kontestualizatzeko, edota paisaiaren interpretazioa ulertarazteko. Gogoetak ere, euskarri fiktizioren bat jarri ezean —dekoratu bat, nolabait esateko—, airean bezala geratuko ziratekeen. Argumentua mehea denez gero, kohesio pixka bat emateko argamasa behar izan dudanean, asmatzera jo dut, baina betiere ahalik eta gehien hurbilduta benetako egoerak eta paperean deskribatutakoak.

Honela dio nobelako Meibik, pasarte batean (101. or. ): «Idazle askok arrastoan eutsi ohi diote beren irudiari, irakurlearen begi depredatzaileei bazka ez emateak bermatzen duen immunitateaz jakitun. Nik ez». Eta zuk, Miren Agur Meabek?

Ez, bistan da, neu bainaiz Meibi. Esaldi hori autoafirmazio printzipioa da, neure burua zentsuratzeko tentazioak jotzen ninduenean idatzia. Pertsona askok —idazleek barne— harribitxi sekretu baten antzera gordetzen dute beren intimitatea, eta baleko aukera deritzot horri; baina kontrakoari ere bai, nahiz eta hori hain zuzena edo egokia iruditzen ez zaigun. Uste dut intimitatearen balioa erlatiboa dela. Areago, baliotsuagoa da zerbait sortzeko lehengaia bihurtzen denean. Esaldi hori nire bizitza eta kontuak, arruntak izanik ere, literatura bihurtzeko eskubidea aldarrikatzeko era bat da, jakinik irakurleek ia beti bilatzen dituztela egileen aztarna biografikoak liburuetan, izan lehen pertsonan idatziak edo ez.

Zure ausardia goraipatu dute askok, biluzi egin zarelako. Zuk, hala ere, liburua aurkeztean, esan zenuen biluzteak baino beldur handiagoa ematen zizula biluzteari etekin literariorik ez ateratzeak.

Ñabardura bat. Liburuari nobela deitu diogu arrazoi praktikoengatik, baina egon, hurbilago dago egunerokoaren generotik. Eta genero horrek erreparoa ematen du, muzin egiten zaio, «niaren idazketa»-ren eremua delako, eremu arriskutsua, edukiaren eta adierazmoldearen arteko uztarketa ez bada ganoraz egiten. Izan ere, koadernoa, edo egunerokoa, artxibategi handi baten modukoa da, berez funtzio ez-literario batzuk dituena; esaterako, deskarga emozionala bideratzea, oroimena bermatzea, hausnarketak ordenatzea... Baina badu funtzio literarioa ere, estilo ariketa bat den neurrian eta egituratze plan bat eskatzen duenez gero.

Biluztearen beldurra zetorkidan gure artean barru mundua azaleratzea tabua delako oraindik ere, eta nola interpretatuko zen, horrek kezkatzen ninduen, ea eduki morbosoa gailenduko zitzaion idazlearen eskuari. Beraz, zure galderari erantzunez, bai, jakina idazlan ona burutu nahi nuela: edukiaren aldetik mamitsua, mezuaren aldetik zintzoa, eta idazkeraren aldetik landua. Horri esaten diot «etekin literarioa» ateratzea.

Liburuari nobela deitzeko arrazoi «praktikoak» izan dituzuela esan duzu. Zeintzuk dira arrazoi horiek?

Normalean, nobela diogunean, definizio klasikoa etortzen zaigu burura: trama luze eta konplexua, pertsonaia sendoak, xehetasunez deskribaturiko giroak, ekintza interesgarrien hurrenkera... Testu hau, berriz, kontaera gutxiko narrazioa da. Ez dut esan nahi gutxi kontatzen duenik, baizik eta akzio gutxi dagoela, batzuetan salto bizkorrak egiten direla egoeretatik gogoetara, ez direla gatazka larriak aurkezten, poema bat edo gutun bat sartzeko tokia daukala, hau da, testu tipoak nahasteko, patchwork lanetan bezala... Nahita egina da hori, koaderno pribatuaren malgutasuna eta askatasuna bermatzearren. Liburua aurkezteko orduan, genero batean kokatu behar, eta horregatik nobela deitzea. Zehatzagoak lirateke récit edo nouvelle deiturak agian. Orduan, galdetzen badidate «autobiografia bat idatzi duzu?», ezetz erantzun beharra daukat, ez delako autobiografia, nobela bat delako, baina «nobela bat idatzi duzu?» galdetuz gero, orduan ezetz, autoimitazio pribatua dela, baina ez ehuneko ehunean testimoniala...

Beste arrisku bat ere sortzen da halakoetan: ingurukoen intimitatea urratzekoa. Nola planteatu diozu gai hori zeure buruari?

Tentuz. Inondik ere ez nuen gura norbait aipatzeagatik hura mintzea, edo hari kalte egitea, edo haserretzea. Errespetuaren muga zainduz aritu naiz, alarma piztuta, inguru hurbileko pertsona horien eremua inbaditu gabe, «hemendik aurrera, alto», esanez. M.-ren kasua bestelakoa da. Kontuan izanik berarekiko harremana izan zela idazteko bulkada, eman nion asmoaren berri, eta nahi nuena nahi nuen gisan kontatzera animatu ninduen, berari zegozkionak behintzat. Orain, liburua argitaratu ondoren —eta pertsonaia bihurtuta—, harro dago, zentzurik sanoenean.

Sexua oso presente dago Meibiren bizitzan eta nobelan jasotako eszenetako askotan, eta berak ere aitortzen du sexuaren beharra duela (51-52. orr.). Euskal literaturan, eta narratiban bereziki, behar baino baztertuagoa egon da sexuaren gaia eta sexuaren presentzia, zure ustez?

Meibik esaten du haragitik datorren afektibitatea zaiola nahitaezkoa. Hori ez da sexua hutsean; bestela, sexua behar duela esango zukeen. Galderari erantzunez, iruditzen bazaigu liburuko eszena askotan sexua presente dagoela, orduan, pentsatzekoa da baietz, gure literaturan sexuaren gaia gutxi jorratu dela.

Maitasun erromantikoaren menpeko ageri da batzuetan Meibi. Zure nobelak maitasun erromantikoaren garaipen ezinbestekoa aldarrikatzen duela dioenik bada; baina baita kontrakoa dioenik ere, maitasun erromantikoaren aurkako borrokaren beharra aldarrikatzen duela.

Ezagutzen dudan jende askok irrikatzen du maitasun erromantikoa... baina zer ulertzen dugu hori diogunean? Izarrei begira egotea, adurretan, albokoa jainko txiki baten pare hartuta? Erromantiko kalifikatibo horrek kutsu gaitzesgarria du eta. Meibi ez dabil maitasun ideal baten bila, baizik eta bere baitan benetako maitasuna dela sentiarazten dion zerbaiten bila. Eta benetako maitasuna zer da? Bakoitzak berak zer sentitzen duen halakotzat.

Erromantizismoko prototipo femeninoak emakume goxo eta samurrak dira, maitasun garbi eta eternoa ezeren gainetik jarri, eta maitasun horren izenean edozein sakrifizio eta sufrimendu onartzeko prest daudenak. Erromantikoek maitasunaren bizipen tragikoa dute, edota dibinizatua, aldakuntza indar gisa ikusten dutelako. Baten bati iruditzen bazaio liburuan maitasun erromantikoaren garaipena aldarrikatzen dela, ez dut garbi adierazi protagonista senperrenak egiten ari dela burujabetasunaren alde; ez dut azaldu hainbat harreman izan dituelako ez duela onartzen pasibotasun itxaropentsua; edo ez ditut ondo islatu «adin arriskutsuak» eragin ditzakeen norabide aldaketak.

Annie Ernauxen literatura gogorarazten du Kristalezko begi bat-ek, idazteko moldean eta elementu autobiografikoen erabilera literarioaren aldetik bederen. Meibik ere aipatzen du Ernaux, beste hainbat idazlez gain. Zer neurritan izan duzu eredu Ernaux edo liburuan aipatutako gainerako idazleak?

Annie Ernaux aipatu dut liburuaren amaieran, esanez Pasio hutsa-ko protagonistaren jarrerak «gerizatu egin nauela nire anabasak askatzeko orduan», eta aitortzen dut, halaber, nik ez dudala egile horren argitasunik, zoritxarrez. «Argitasun» horren barruan orijinaltasuna, idazkera zorrotza eta zolitasun psikologikoa sartzen ditut. Beste erreferenteei dagokienez, hobe ez aipatu, hain da handia haien emaitzen eta nirearen arteko aldea. Idazle askoren aipuak jaso eta testuan txertatu ditut burutazioei argi egiten zietelako, galderak sortzen zizkidatelako, edota nire baitakoak adierazteko balio zidaten esaldi zuhurrak zirelako.

Literatura bera ere gai garrantzitsua da nobelan. Metaliteratura.

Literatura, edo idazkuntzari buruzko zertzeladak. Idatzi ahala etortzen zitzaizkidan kontuak aipatuz joan naiz, hala nola patchwork edo collagearen teknikaren aplikazioa, hau da, txatal laburrak josiz eginiko osotasunaren ideia; autobehaketa edo ispiluaren estrategia, edo unibertso pertsonalaren azterketa sorkuntzaren abiapuntu gisa; sentimentalismoaren arbuioa nola adierazi, aurreko emakumeen eredu zaharkituak ez errepikatzeagatik; errealitatearen eta fikzioaren arteko banalerro lausoegiak izan ditzakeen ondorioak; edo idazlangintza eta baratzea zaintzearen arteko parekotasuna...

Nobelaren hizkera ere laudatu dute. Zuzeu albistari elektronikoan zure liburuko hitz eder ezezagunen zerrenda bat eta guzti egin zuten…

Idazlearen obligazioa da hizkuntzari trataera berezia eta ahalik eta molde pertsonalena ematea. Hizkuntza dugu artea egiteko materiala. Behin eta berriz berridazten dut, tokiz aldatzen ditut pasarteak, hitzak ordezkatzen ditut, soberakinak kentzen, esamolde ikasi berriak sartzen... Ez dut puntu eta kito egiten idatzitakoari neure baitako doinu guztiz afinatua hartzen ez diodan arte. Baratzea lantzen duzunean bezala, beti sortzen da beste zereginen bat. Ahalegina egin dut gogoetak zehaztasunez adierazteko, eta liburuaren ardatz bakoitzari bere tonua emateko: begiari buruzko pasarteak aseptikoak eta objektiboak dira; amodio-desamodio egoeren deskribapenetan poesiaren baliabideetara, batez ere irudietara, jo dut; narrazio soileko zatietan apaingarrientzako tokia murriztu, berriz.

Zure lehen nobela da hau, baina nobela gehiago idaztekotan hurrengoek beste era batekoak izan beharko dutela pentsa daiteke, aurreneko honetan kontatu beharreko nagusiak kontatu eta gero, ezin izango duzula autoimitazioaren bidetik jarraitu. Ala bai? Zeintzuk dira zure hurrengo asmoak?

Hurrengo lana liburua gaztelaniara itzultzea da, datorren urtean argitaratzeko. Sormen lan berriei dagokienez, ez daukat ezer esku artean oraingoz, baina ez nuke esango autoimitazioaren iturria agortu zaidanik, bizitza luzea eta zabala den bitartean... Dena den, baliteke beste genero bati heltzea, beste urrats bat saiatzeagatik.

Zergatik egin duzu autoitzulpenaren aldeko hautua?

Nahiago dut neuk egin, eta orain arte neuk itzuli ditut gaztelaniara bai poema liburuak, bai haur eta gazteentzat idatzitakoak, gustatzeaz gain ariketa formal interesgarria iruditzen zaidalako. Gainera, testuaren jabea izanik, libre sentitzen naiz literaltasunetik pixka bat aldentzeko ere, komeni bada, bertsionatzera heldu gabe, baina bai lexikoaren konnotazioak doitzeagatik, adibidez. Bestalde, kasu honetan bereziki, uste dut arrotza egingo litzaidakeela nire ahotsa inork emandako hitzetan.


Hainbat urtetako kintadak bildu dira Santa Ageda egunean

Gosaltzera bildu dira eta bapo bazkaldu ondoren aurtengo kintoekin plazan dantzatuko dute

1969ko kintoak, aurten 50 urteurrena ospatzen dutenak; aurten 60 urte betetzen dituzten kintoak, eta 1994ko kintoak, 25 urteurrena ospatzen dutenak bildu dira gaur, beste hainbat kintadekin batera.


Forondako aireportuari "berehalako konponbidea" emateko eskatu dio Urkulluk Espainiako Gobernuari

Forondako aireportuan (Araba) izan da gaur eguerdian Iñigo Urkullu EAJren lehendakarigaia, ekitaldi politiko batean. Egun aireportua itxita izatea gaitzetsi du Urkulluk, eta Espainiako Gobernuari eskatu dio konponbidea bilatzeko eta 24 ordutan zabalik izateko. "Forondako aireportua ezinbesteko azpiegitura da Arabaren etorkizunerako".

Forondako aireportuan (Araba) izan da gaur eguerdian Iñigo Urkullu EAJren lehendakarigaia, EAJk azpiegitura horren aldeko apustua egiten duela erakusteko. Urkulluk adierazi duenez, Forondako aireportua (Araba) "ezinbesteko azpiegitura" da Arabaren etorkizunerako, eta hortaz, "ez du inolako zentzurik" itxita izateak. Espainiako estatuan merkantziak garraiatzeko laugarren aireportua da Forondakoa, eta iaz 35 milioi tona mugitu zituen, Urkulluk gogoratu duenez. Hala, Espainiako Gobernuari eskatu dio "berehalako konponbidea" emateko aireportuari, eta berriro ere eguneko 24 orduz zabalik izateko. Halaber, Gernikako Estatutuak dioena betetzeko eta Araba, Bizkai eta Gipuzkoako aireportuak kudeatzeko eskumena eskualdatzeko ere exijitu dio Urkulluk Espainiari. "Euskaditik bertatik kudeatzen badugu, hobeto egingo dugu", adierazi du.

EAJko hainbat hautagai eta buruzagiekin batera izan da Urkullu Forondan: tartean, Xabier Agirre Arabako zerrendaburua eta Andoni Ortuzar BBBeko presidentea izan dira. Ekitaldia amaitzean, bidaiarientzako terminala bisitatu dute EAJko ordezkariek.


Auto gidari bat hil da Erribera Beitian, istripua izan eta autoak su hartuta

Istripu handia gertatu zen atzo gauean AP-1 autopistan, Erribera Beitia (Araba) parean: auto bat bidetik atera da, irauli egin da, eta su hartu du. Ondorioz, barruan zihoan pertsona bakarra, 34 urteko gizonezko gasteiztar bat, hil da.

Gaueko 22:30etan jazo zen ezbeharra, AP-1etik irten eta AP-68an sartzeko bidean. Argitzeke dauden arrazoiak tarteko, 34 urteko V.P.C. gasteiztarrak gidatzen zuen Opel Vectra autoa bidetik atera zen, segurtasun hesi bat jo zuen, irauli egin zen, eta, azkenik su hartu zuen.

Istripua gertatu zen lekuan bertan hil zen gidaria, eta handik Gasteizko Patologia Forentseko Institutura eraman zuten gorpua.


Lainotuta hasiko da eguna, baina egunak aurrera egin ahala ostarteak zabalduz joango dira, Euskalmeten arabera. Haizeak iparraldetik jotzen jarraituko du, eta tenperaturak ez dira askorik igoko: 15-16 gradu ingurun geratuko dira.


Bertso afarirako txartelak, salgai

Udazken kulturalaren barruan, bertso afaria izango da ostiralean Ur-Mian, Maialen Lujanbio eta Unai Agirrerekin. Txartelak salgai daude Ur Mian eta Txili tabernan, 20 euroan, eta baita 625 703 656 telefonoan ere.


Hiru lagun zauritu dira hainbat ibilgailuk A-15 autobian izandako istripuan

Iruñeko noranzkoan, itxi egin behar izan dute autobia, nahiz eta dagoeneko trafikoa normaltasunera itzuli den. Gutxienez, lau autoren arteko istripua izan da 09:30 aldera Andoainen jazotakoa.

Hainbat ibilgailuren artean izandako istripuak hiru zauritu eta auto ilara luzeak eragin ditu A-15 autobian, Andoainen. Dirudienez, ezbeharrean lauzpabost ibilgailuk elkar jo dute, 09:30 aldera, nahiz eta dagoeneko trafikoa normaltasunera itzuli den.

Eitb.eus-ek jakin ahal izan duenez, hiru lagun zauritu dira istripuan, baina ez dute horien egoeraren berri eman.

Ertzaintzak A-15 autobia itxi behar izan du, eta 162. irteeratik desbideratu dute trafikoa.


Udalerriko 16 langabe kontratatuko ditu Getxoko Udalak

Getxoko Udalak 440.608 euroko diru-laguntza jaso du Lanbide-Euskal Enplegu Zerbitzutik. Laguntza hori, alde batetik, enplegua sustatzeko erabiliko da; horretarako, Getxoko 16 langabe zuzenean kontratatuko dira (187.043 euro). Bestetik, Getxoko enpresentzako kontratazio-laguntzak emango dira (253.565 euro).

Ignacio Uriarte Ekonomia Sustapenerako zinegotziak esan duenez, "enplegua sustatzera bideratutako diru-laguntzaren helburua da bultzatzea lan-merkatuan sartzea laneratzeko zailtasun bereziak dituzten pertsonak, aldi baterako lan esperientzia baten bidez, beraien prestakuntza, gaitasun pertsonalak eta motibazioa indartzeko asmoaz".

Hori horrela, Getxoko 16 langabe kontratatuko dira hamar udal-proiektu garatzeko. Gutxienez, %40 emakume langabetuak izango dira, %30 diru-sarrerak bermatzeko errenta jasotzen duten pertsonak eta %15, 55 urtetik gorakoak. Eskatutako profilak hurrengo hauek dira:

enpresa- aholkularia (1)

artxiboen edota liburutegien administrazio-langilea (2)

dokumentuen digitalizatzailea (1)

liburutegi- edota dokumentazio-laguntzailea (1)

administrari komertziala (2)

administrari teknikoa (3)

zaindariak (2)

margolariak eta peoiak (4)

Kontratazio horietarako denetarako hautagaien aukeraketa egingo da Euskal Enplegu Zerbitzuan erregistratutako eskaintzaren bidez, urriaren 29tik aurrera eta, horrenbestez, ezinbesteko baldintza izango da pertsona interesdunak langabeak izatea eta Lanbiden izena emanda egotea.

Enpresentzako kontratazio-laguntzak

Bestalde, Getxoko Udalak diru-laguntzak emango dizkie tokiko enpresei, hiru eta sei hilabete arteko kontratuak egin diezazkieten langabeei. Kontratu horiek 2018ko ekainaren 21etik abenduaren 31ra bitartean hasi beharko dira. Hiru hilabeteko lanaldi osoko lanpostu bakoitzeko 3.000 euroko laguntza emango da gehienez, eta sei hilabeteko edo gehiagoko lanpostu bakoitzeko 6.000 euro.

Sei hilabeteko edo gehiagoko iraupena daukan lanaldi osoko lan-kontratu bakoitzeko, laguntzaren zenbatekoa, gehienez, 9.000 eurokoa izango da, honako kolektibo hauen barruan dauden pertsonak kontratatuz gero: diru-sarrerak bermatzeko errentaren titularrak edo onuradunak, 35 urtetik beherakoak direnak eta lehen lanpostua eskuratzen dutenak, 55 urtetik gorako iraupen luzeko langabetuak. Enpresak izango dira langabetuak aukeratuko dituztenak. Deialdia azaroaren hasieran BAOn argitaratzea aurreikusten da. Egun horretatik aurrera aurkeztu ahal izango dira eskaerak.

Iaz Getxoko 52 langabe kontratatzea lortu zen, Lanbidek Enplegua Sustatzeko Tokiko Ekintzen deialdirako eman zuen diru-laguntzari esker (416.648 euro). Kontratatutakoen %65 emakumeak izan ziren, %17, 55 urtetik gorakoak (9 pertsona), diru-sarrerak bermatzeko errentaren 6 onuradun, iraupen luzeko 6 langabetu, 35 urtetik beherako 3 pertsona, 45 urtetik gorako 3 pertsona eta bazterketa arriskuan zeuden 2.


Maruri Mantillak irabazi du Emakumeen Eguneko kartel lehiaketa

Iratxe Maruri Mantilla galdakaoarrak irabazi du Zarauzko Udaleko Berdintasun Sailak Emakumeen Nazioarteko Egunaren harira antolatutako kartel lehiaketa. Egileak Emakumeon mundua gisa izendatu du lana. Martxoaren 8an bertan emango zaio Mantillari saria. Saileko arduradunek jakinarazi dutenez, guztira 37 lan aurkeztu dituzte lehiaketara. Horietatik bi baztertu dituzte, 11.a eta 38.a, hain zuzen, 2011ko martxoaren 8a Emakumeen Nazioarteko Eguna testua ez zeramatelako.

Hautatutako lanekin erakusketa antolatuko dute martxoaren 8tik apirilaren 10a bitartean, Torre Luzean. Interesa dutenek astelehenetik larunbatera, 18:00etatik 20:00etara , eta igandeetan eta jaiegunetan 12:e00etatik 14:00etara, eta 18:00-20:00 bitartean bisitatu ahalko dute erakusketa.


Gaur gimnasioa, bihar testa, astelehenean entrenamendua... Hasi da pretenporada!

Aurredenboraldia hasi du Hernanik Ohorezko Mailari indarrean eusteko. Atzo eta gaur gimnasioan ariko dira, bihar taldeko testa dute, maximoak ikusteko, eta datorren astelehenean lehendabiziko entrenamendua. 19:30etan izango da lehenengo entrenamendua. Gainerako taldeek hilabete beranduago hasiko dute aurredenboraldia, abuztuaren 20an, hain zuzen ere.


Gaur zer egin daiteke?

Sanferminetako egitarau ofiziala, Herri Sanferminena, Txirikordarena eta beste hainbat bildu ditugu.

Sanferminetako webgune ofizialean aurki daiteke udalaren egitarau ofiziala.

Herri Sanferminak

Txirikorda-La trenza

Egitarau ugari: Herriko Taberna,

Katakrak, Zaldiko Maldiko, bertso saioak, mugimendu feminista...

Horrez gainera, bestelako egitarauak ere badaude, elkarteen, tabernen eta eragileen eskutik:


Menu berriak dastatuz... aniztasunaz goza dezagun

Emakumea edo gizona. Zuria edo beltza. Heterosexuala edo homosexuala. Aberatsa edo txiroa. Gaixoa edo osasuntsua. Atzerritarra edo bertokoa. Zaharra edo gaztea. Pribilegioduna edo baztertua...

Menu itxi bat ematen duen zerrenda dikotomiko honekin jolastuz jarraitu genezake, bi aukera besterik eskaintzen ez duen menu zurruna etengabe elikatuz. Zaila da ohiko eskemetatik ateratzea, nola ez! Errealitate askotarikoak irudikatzeko zailtasunak ditugu eta norbanakoen ezaugarri propioetatik abiatu ordez, ohikoa da oso ezberdinak diren errealitateak homogeneizatzea, denak gauza bera balira bezala. Irakurketa bakarra egiteko tentazioa handia da.

Gurean ere bada tentazio hori. Izan ere, sindikalismoan, eta, beraz, baita ELA sindikatuan ere, langile-klaseaz hitz egiterakoan, askotan zapaldua den langile-klase homogeneo bati buruz hitz egiteko joera dago. Argi dago nortasun kolektiboa duen klase-borroka «gu» (langileok) eta «besteak» (boterea) dikotomian oinarritzen dela, baina ez dezagun ahaztu zatiketa horretan errealitate, pertsona eta kolektibo batzuk bazterrera eramateko arriskua dagoela. Akaso ustezko langile klase «orohartzaile» batek pertsona eta kolektibo desberdinek pairatzen dituzten desberdintasun eta diskriminazio egoera guztiak barne hartu ditzake? Hau da, akaso gauza bera da langile zuria ala beltza izatea; emakume langilea edo gizon langilea; langile elbarria izan edo ez; transexuala izan edo ez?

Ez larritu, sindikatu batek ez dio uko egingo klase borrokari, bere nortasuna eta funtsa bertan sortua eta eraikia baita. Baina ezin daiteke ukatu langile-klase horren baitan dagoen heterogeneitate eta aniztasuna: zapalduen artean ere desberdintasunak daude. Aurtengo ekainaren 28an, LGTBIQaren aldarrikapen egunean, ELA sindikatutik aniztasunari egin nahi diogu aparteko keinu eta aipamena. Hautu sexual eta afektibo zein genero identitate askotarikoak oinarrian hartuta, normalean erdigunetik ateratzen diren pertsona, identitate eta nortasun askotarikoekin entsalada koloretsuan bizi nahi dugula aldarrikatu nahi dugu: zakila duten emakumeak edo alua duten gizonak; ez emakume eta ez gizon bezala definitzen diren pertsonak; harreman sexual eta afektiboak edozein generorekin dituztenak; gizontasun eta feminitate tradizionalak kolokan jartzen dituztenak...

Kultura heteropatriarkalak markatzen gaitu, eta gure bizitza pertsonalaz haratago, erakunde, eragile edo edozein kolektiboren balore, funtzionamendu, arau edo sinesmenetan zuzenean eragiten du, eta, noski, gizartearen parte den heinean, baita ELAn ere.

Aniztasuna «rollo ona» ematen duen hitza da, nor ez dago ba aniztasunaren alde? Diskurtsoaz haratago, ordea, zaila da aniztasuna modu kolektiboan praktikara eramatea.

Aniztasunean bizitzeak edo bizi nahi izateak besteen tokian jartzera garamatza, eta horrek deserosotasunak eragin ditzake. Izan ere, geure burua zapaldutzat izan ohi dugu, konturatu gabe zenbait egoeratan gu geu garela zapaltzaile. Azken batean, langile oro zapaldua izan daiteke, baina zuria, gizona, erdalduna eta heterosexuala izateak ez al dakartza pribilegioak bere gain? Horixe bera da aniztasunak egiten digun ekarpena: geure burua eraiki eta deseraikitzeko prest ote gauden galdetzera behartzen gaitu.

Zentzu honetan, kontrabotere indar izan nahi duen sindikatuak ere badu horretan ardura politikorik; batetik, erakundearen kultura, funtzionamendu eta sinesmenak berrikusi, eta bestetik, gogoan izan beti langile zapalduen artean ere badirela desberdintasunak, eta, beraz, begirada askotarikoen beharra dugula une oro.

Iruditeria berriak eraiki eta menu berriak probatzeko prest gaude! Goza dezagun aniztasunaz!


«Ondo pasatzeko eta ondo pasarazteko sortu da proiektu hau»

«Umore bikiak» direla diote Idoia Torregaraik eta Mirari Martiarenak. Emanaldia sortu dute bien artean, emakumea, euskara eta umorea ardatz dituena.

Bakean dagoena bakean utzi emanaldiaren aurrestreinaldia egingo dute Idoia Torregaraik (Usurbil, 1974) eta Mirari Martiarenak (Oiartzun, 1986) Altzon. Otsailaren 2an, ostirala, izango da emanaldia, 19:30ean, Batzarremuñon.

Nola doaz prestaketak?

Mirari Martiarena. Badoaz. Dena idatzita daukagu, eta gutxi gorabehera badakigu zer esan behar dugun. Oholtza gainean erakustea falta da.

Idoia Torregarai. Oso ondo pasatzen ari gara prestaketetan. Izan ere, aukera ematen digu gauza berriak sortzeko, bide horretan barre egiteko, eta azken finean horregatik sortu da proiektu hau, ondo pasatzeko, eta ondo pasarazteko.

Nola sortu zen emanaldia egitearena?

M.M. Idoia eta ni aspaldidanik ezagutzen gara eta beti umore klabe berdinetan ibili gara. Umore bikiak gara. Orain lau urte elkarrizketa egin genion Idoiari Oiartzun Irratian eta galdera bat utzi zioten berari, hau da, zer gelditzen zaion egiteko. Eta berak erantzun zuen Mirarekin bakarrizketa bat. Hortik hasi ginen tiraka eta hementxe gaude.

Beraz, lau urte ondoren suertatu da emanaldia gauzatzearena.

I.T. Batzuetan nahi izatea ez da nahikoa. Batzuetan ez du laguntzen denborak, edo lanak, edo egoera pertsonalek... Bat-batean, gutxien uste duzunean, nahiz eta beti nahia hor zegoen, pasa den abenduan Euskararen Egunerako izan genuen aukeratxo bat, aprobetxatu genuen biok oholtzara igotzeko eta esan genuen oraintxe zela unea. Aukerari heldu egin diogu, eta benetan pozik gaude.

Zer gai jorratuko dituzue?

M.M. Umorez landuko ditugu gehien ezagutzen ditugun gauzak: generoa, emakume izatea, eta euskara. Euskararen Egunerako erabilitako gauza batzuk berreskuratu ditugu, beste batzuk gure hizketaldi umoretsu horietan komentatu ditugu.

I.T. Mirarik esan duen moduan euskarak eta emakumetasunak biltzen gaitu, baina hirugarrengo elementu bat umorea da. Hiru angelu horietan antolatu dugu elkarrizketa hau, eta gai ezberdinak lantzeko aukera izango da: onomatopeiak, amatasuna, ligatzeko kontuak, erdarakadak...

Umorea egiten duten emakume gutxi daude? Nola deskribatuko zenukete egoera?

M.M. Gutxiengoak direla. Erreferentziak topatzen hasiz gero, ez dakit bost jarraian esateko gai izango nintzatekeen. Umorearekin lotuta ez da ohikoena emakumeak ikustea.

I.T. Egia da antzerkigintzan badaudela aktoreak umorea landu dutenak, baina umoregile zentzuan, egia esan erreferentziak gutxiago dira. Emakumea umorean gehiago objektu bezala hartu da, subjektu baino. Aspaldiko hausnarketa egiten dugu horren inguruan, eta nahi dugu erreferentzia batzuk sortu, edo saiatu umorea emakumezkoen ahoetatik, gorputzetatik ere, jendeak ikus dezan.

Pauso bat ematea.

M.M. Ez dakit inoren erreferentzia izango garen, baina hor gaudela ikus dezala jendeak. Ez gara diskurtso potoloetan eroriko, ez da gure asmoa. Azkenean gure eguneroko gauza txikiak kontatuko ditugu, batzuk egiak direnak eta besteak gezurrak direnak. Horiek umorez hartuta bizitza ere errazagoa da.

I.T. Argi dago bakean dagoenari ez diogula bakean utziko.

Beraz, lehenengo gezurra emanaldiaren izenburua da.

M.M.-I.T. Bai, hori da (barreak).

Umorea egiten duzuenok beti zaudete umore onez?

M.M. Egia da momentu honetan gozatzen ari garela. Lau urte hauetan saiakerak egin izan ditugu, eta momentua ez zenez, ez zen horrelako gozamenik sortzen. Oraingoan gozatzen ari gara, ongi pasatzen, konpromiso serioa hartu dugu elkarrekiko gauzak ondo egiteko, elkarri testuak garaiz pasatzeko, hitzorduak jarri eta geratu egiten gara. Dena errazagoa da eta oso ongi ari gara pasatzen.

I.T. Batez ere konplizitate handiagoa dugu, barre asko egiten dugu. Noski ez gaudela beti umore onez, baina proiektu honekin oso ondo pasatzen ari gara. Orain oraingoak biziko ditugu eta saiatuko gara hori transmititzen guregana hurbiltzen den jendeari.

Errealitateari beste alde bat topatzea da umorea?

M.M. Azkenean gauzak umorez hartuta hobeto eramaten dira.

I.T. Umorea helduleku bat da, bizitzeko modu bat ere. Horrek ez du esan nahi beti txisteak kontatzen egongo zarenik, baina bada tresna bat, bizitzeko begirada bat zeinek laguntzen dizun gauzak erlatibizatzen, bere zukua ateratzen, baita kritika egiteko. Badauzka hainbat funtzio eta horiei ere bere balioa ematea guretzat garrantzitsu da.


Lintzirin biziberritzeko pausoak onartu dituzte plenoan

Indarkeria matxista salatu zuen EH Bilduren mozioak. Irudian, paretan, ikasleek gaiari buruz egindako marrazkiak.

Atzo arratsean egin zuen Oiartzungo Udalbatzak azaroari dagokion ohiko plenoa. Hamabost puntu landu zituzten bertan, horietako bi Lintziringo eremuari eragiten dizkiotenak.

Alde batetik, Lintziringo atzeko barne errepidearen konponketa finantzatzeko Carrefourrekin hitzarmena lortu du udalak, eta merkatalguneko enpresa nagusiak gastuaren laurdena finantzatuko du. Jexux Leonet alkateak argitu zuenez, “hitzarmena hori da, ez dago ezer ordainetan”. Horrez gain, udalak aldundiaren laguntza ekonomikoa bilatu duen arren, ez dutela lortu zehaztu zuen.

Bestetik, Ramon Vizcaino enpresa zegoen tokia urbanizatu eta jarduera industriala martxan jartzeko baimena eman zuen plenoak. Argitze-Eder SL enpresarekin sinatu du hitzarmena. Eraikin zaharrak berriro okupatzeko ahaleginean kokatu zuen Leonetek.

Indarkeria matxista

EH Bilduko udal taldeak bi mozio aurkeztu zituen. Indarkeria matxistaren aurkako egunari buruzko adierazpena zen horietako bat. Azaroaren 25a, indarkeria matxistaren kontra borrokatzeko data izateaz gain, “harreman askeak eta tratu ona aldarrikatzeko” eguna ere badela jasotzen du adierazpenak.

Gainera, gaur egun matxismoa oso barneratuta dagoela ohartarazten du koalizioaren testuak, eta ez dagoela berdintasun errealik. “Tratu txar batzuk oso agerikoak dira —kolpeak, erasoak…—, eta beste batzuk ez hain agerikoak —txiste matxistak, lan munduko oztopoak”, adierazten du EH Bilduren idatziak. Gainera, indarkeria matxista Oiartzunen presente dagoela salatu zuten, eta biktima diren Oiartzungo hamasei emakume eta bederatzi haurrak gogorarazi zituzten. Indarkeria matxistarekin bukatzea guztien arduratzat jotzen du koalizioak, eta udalak 2017ko aurrekontuetan Feminismo Sailerako diru partida handituko duela gogorarazi zuten. Aho batez onartu zuten adierazpena, bozketa behar zuten plenoko gainontzeko puntuak bezalaxe.

Euskararen Eguna

Plenoko beste mozioak larunbatean ospatuko den Euskararen Nazioarteko Eguna izan zuen hizpide. Horrela, Abenduaren 3a “pozik ospatzeko eguna” dela esaten du EH Bilduren mozioak, “orain dela 40 urte gainbeheran zegoen hizkuntzak hazkundea izan duelako”. Era berean, euskara lehen iristen ez zen toki askotara iritsi dela berretsi dute, eta “hizkuntza moderno” gisa definitu. Euskara hedatzen lagundu dutenei eskerrak eman zizkieten.

Hala ere, Euskal Herrian euskara eta gaztelera/frantsesaren artean berdintasunik ez dagoela berretsi du mozioak, eta oraindik pausoak eman behar direla berdintasunaren bidean. Ildo horretan, gizarte eragile eta norbanako guztiei gonbita luzatu zieten bakoitzak bere esparruan euskararen aldeko ekarpena egiteko. Larunbatean “Euskararen Eguna ospatzeko eta bizitzeko” deia luzatu zuten halaber.

Gainontzeko puntuei dagokienez, auzolanak arautzeko ordenantzaren hasierako onarpena adostu zuten bi taldeek. Leonetek adierazi zuenez, herrian ohitura dena arautu beharra dago. “Orain arte egin da, baina hutsunea zegoen. Horrela babestu egiten dugu”.


Errefuxiatuen egoera salatzeko mozioa aurkeztuko du EAJk

Iheslariek bizi duten egoerak "harridura, mina eta inpotentzia" sorrarazten dio EAJri. Hori salatzeko eta Europar Batasunari beste mota bateko erantzuna bila dezan eskatzeko mozioa aurkeztuko dute datorren astearteko ohiko Udalbatzarrean.

Errefuxiatuekin egindako "bidegabekeriak" Europako "sinesmen etiko eta demokratiko erasaten ditu", Lasarte-Oriako EAJren ustez. Azaldu dutenez ez da "iheslarien krisialdi hutsa, egoera bidegabea baizik". Europar Batasunak eta haren barneko estatuen "balio-krisialdia" salatu dute, "balio instrumentalak pertsonen gainetik" jarri baitituzte haien ustetan.

Nabarmendu dutenez, "Europarekiko bokazioa eta konpromisoa" izan dute hasieratik euskal hiritarrek. Horregatik, "ahots kritikoa" azaleratzeko beharrean ikusi dira, EBren proiektuaren "gainbehera irudikatzen" duela uste baitute.

Hori dela eta, sorrerako "balio eta izpiritu humanistak" berreskuratzera berreskuratzeko deia luzatu dute. Errefuxiatuen krisiari erantzun gizatiarra emateak duen garrantzia azpimarratu du alderdiak.

Izan ere, iheslarien egoeraren kudeaketak etorkizunean Europaren izaera baldintzatuko duela uste dute. "Pertsona jardunaren muinean" kokatuko duten printzipioek izan behar dute EBren oinarria, EAJren arabera.

Lau eskaera

Astearteko Udalbatzarrean aurkeztuko duten mozioak lau puntu nagusi bildu ditu.

Lehenik, martxoaren 18an Europar Batasunak Turkiarekin itxitako akordioaren "adore eta konpromiso eza" salatuko dute. Europaren identitatea "arrisku larrian" jartzen duela nabarmenduko dute.

Elkartasun konpromiso bat hartzeko eskatuko diete Europari eta Batasuneko kide dien herrialdeei. Larrialdi egoeran dauden pertsonei laguntza emateko "konpromiso instituzionala, politikoa eta soziala" hartzeko galdegingo dute. Halaber, nazioarteko legeak betetzeko ardura dutela gogoratuko dute, 1951ko Genevako konbentzioa, Giza Eskubideen Adierazpena eta Europar Batasunaren Oinarrizko Eskubideen Karta aipatuz.

"Irtenbide humanitario azkarraren" alde agertuko dira, "euskal erakundeek dagokien ardura hartzeko prest daudela" berretsiz.

Azkenik, EBri eta estatu kideei "pasabide humanitarioak" sortzeko eskatuko diete. Hala, iheslariei ongi etorria eta asiloa eskainiz.


Lan-hitzarmen berria aldarrikatu dute Bizkaiko etxez etxeko laguntzako langileek

1.500 langilek osatzen dute etxez etxeko langileen kolektiboa Bizkaian, eta mendekotasun egoeran dauden 10.000 bat pertsona artatzen dituzte egunero.

Bizkaiko etxez etxeko laguntzako langileak kalera atera dira berriro, euren lan-hitzarmena berritzea eskatzeko. LAB, ELA, UGT eta USO sindikatuek deituta, manifestazioa egin dute Bilbon.

Begoña Nuñez Larrazabal LABko ordezkariak esan duenez, erosteko ahalmena nabarmen galdu dute azken urteotan, eta lan-baldintzak hobetzea aldarrikatzen dute. Halaber, langileen segurtasuna bermatu eta lan-arriskuei aurre egiteko neurriak ere berehala hartzeko eskatu diote patronalari.

Mobilizazioak areagotu egingo dituztela iragarri zuten azaro hasieran etxez etxeko laguntzako langileek. Egutegi horren arabera, datorren asteazkenean, hilak 27, lau orduko lanuztea deitu dute, eta, ostegunean, berriz, egun osokoa.


Okondoko mapa toponimikoari 'azken orrazketa' emateko ordua

Udalerriko toponimoak biltzen dituen mapa inprimategira sartuko da laster, eta horren aurretik azken zuzenketak egin gura dizkiote. Herritarrei dei egin diete ostiralean, arratsaldeko zazpietan, liburutegira joan daitezen.

Ostiral honetan okondoarrek hitzordua daukate herriko liburutegian 19:00etan. Udalerriko mapa toponimikoa inprimategira sartu aurretik ekarpenak egiteko azken saio bat egin gura izan dute Udalak eta Euskaltzaindiko Onomastika Batzordeak, eta hara joateko deia luzatu diete herritarrei -batez ere ingurua ezagutzen dutenei-, mapari azken ikutuak eta zuzenketak egiteko.

Felix Mugurutza proiektuaren arduradunaren esanetan, “orain ez badugu hitz egiten, betiko isilaraziko ditugu gure leku-izenak”; horregatik, herritarrei laguntza eskatu die, mapa ahalik eta ondoen gera dadin ezinbestekoa baita euren ekarpena.


Josu Erkoreka: "Buru-belarri gabiltza gure deseskalatze plana prestatzen"

Haurren konfinamendua malgutzeko baldintzei buruzko xehetasunak eskainiko ditu Espainiako Ministroen Kontseiluak asteartean, Eusko Jaurlaritzako bozeramaileak argitu duenez.

Koronabirusaren pandemian, hurrengo fasera begira, Eusko Jaurlaritza "buru-belarri dabil deseskalatze plan propioa prestatzen", ETB2ko '360º' saioan Eider Hurtadori eskainitako elkarrizketan Josu Erkoreka Eusko Jaurlaritzako bozeramaileak iragarri duenez.

Pedro Sanchez Espainiako Gobernuko presidentea "deskonfinamendu asimetrikoa" egitearen alde agertu bazen ere, Erkorekak zalantzak azaldu ditu. "Ez dago argi erkidegoek erabakitzeko esparrurik izango ote duten"; izan ere, "baliteke deseskalatze prozesua Gobernu zentralak berak gidatzea".

Haurrak tarteka kalera irten ahal izatea eta haien konfinamenduaren leuntzeari buruzko kontuak eta arauak astearteko Ministroen Kontseiluan zehaztuko direla aurreratu du Erkorekak elkarrizketan. Gainera, "jarduera fisikoa modu mugatu eta kontrolatuan" egin ahal izatearen inguruan aurrerapausoa eman behar dela adierazi du, "etorkizuneko osasuna bermatzeko". Saltoki txikiak zabaldu ahal izatea ere nahiko lukete baina deitoratu duenez, "oraindik ez dugu Espainiako Gobernuaren erantzunik jaso".

Maskarak

Bestalde, Eusko Jaurlaritzako bozeramaileak kritikatu duenez, "onartezina da maskaren gomendioa luzatzea eta horien hornidura bermatzeko baliabideak ez ezartzea". Dena dela, maskaren prezioak kontrolatzeko eta finkatzeko Espainiako Gobernuak abiatutako agindua dela medio, "laster maskarilla nahiko izango da herritar guztientzat, eta eskura egongo da farmazia guztietan eta arrazoizko prezioetan".

"Euskadin test asko egin dira, eta egiten ari dira, baina guztiz fidagarriak diren testak (PCR) lortzeko gaitasuna mugatua da", esan du Erkorekak, koronabirusa antzemateko testei buruz galdetuta. "Test azkarrak oso baliagarriak dira ikerketa epidemiologikoetarako, biztanleriaren argazkia izateko eta immunizatuta nortzuk dauden jakiteko, baina ez dira egokienak osasun-zerbitzuarentzat", argudiatu du.

"Gaur egun ezinezkoa da biztanle guztiei test fidagarriak egitea. Ondorioz, gizataldeak lehenetsi dira (osasun-langileak), eta, pixkanaka, beste gizatalde batzuetara zabaltzen joango da", azaldu du.

Ekonomia

Apirilaren 14an oinarrizkoak ez diren jarduerak berrabiarazita, EAEko "industria-jardueraren % 30 martxan dago", azaldu du Erkorekak. "Enpresariek argi izan dute lehentasuna langileen osasunak duela, eta akordio handiak lortu dira sindikatuen eta enpresetako zuzendaritzen artean", gaineratu du. "Gaur egun eta etorkizunean izango dugun osasunean pentsatu beharra geneukan, jarduerak epe luzez bertan behera uzteak etorkizuneko osasuna arriskuan jartzen baitu”, ohartarazi du.

Etorkizunari begira, ekonomia suspertzeko, Erkorekak apustu hau egin du: "Erakunde publiko guztien arteko akordioak sinatu behar dira, eta kontzertuak pribatuekin, Europar Batasunaren babesarekin. Hori bai, euskal ekonomiaren suspertzea euskal gizartetik bertatik etorriko da".

Osakidetza

Eusko Jaurlaritzako bozeramaileak Euskal Autonomia Erkidegoak duen osasun-sistemari buruz ere hitz egin du. "Gure osasun-sistema ez da inoiz kolapsatzeko zorian egon, beti izan baititugu zetorrenari aurre egiteko baliabideak, eta pandemiari erantzuteko planifikazioa ona izan da", esan du. "Orain, deseskalatzean eta normaltasun berrian jarrita daukagu arreta", azpimarratu du.

Azkenik, Erkorekak ez du argitu EAEko hauteskundeak noiz egingo diren, ezta udan bidaiatu ahalko den eta jai jendetsuak ospatu ahalko diren ere. "Oso zaila da kontu hauei buruzko aurreikuspen bat botatzea. Kontu handiz erabakiko diren kontuak izango dira, eta gai hauek neurtu egin beharko dira oso arriskutsuak izan baitaitezke", esan du.


Domekako Zuhaitz Egunean 48 haritz eta lizar landatuko dituzte

Badator ostera ere zuhaitz eguna; Domekan egingo dute, eta betiko moduan, joan den urtean jaiotako haur bakoitzeko zuhaitz bana landatuko dute; hain justu ere, 48 ume jaio ziren iaz. Dorletan eta Aingeru Guardan landatzeko asmoa dute.

Ohiturari eutsiz, Ibarraundi museoan egin dute hitzordua; 10:30ean. Handik landatuko dituzten zuhaitzak jasotzera joango dira brigadaren biltegira. Ibarraunditik jakinarazi digutenez, hariztiak eta lizarrak dira aurten landatu dituzten zuhaitz motak.

Horiek hartu ostean, Dorleta auzorantz abiatuko dira; bidegorriaren lanak direla eta, inguru horretan hainbat zuhaitz kendu behar izan dira eta han hainbat landatuko dituzte.

Antolatzaileek gogorarazi dute eguna ez dela iaz jaiotako familiendako bakarrik, eta edonork parte hartu ahal izango duela ekitaldian, aitzurrarekin zuloa eginez eta arbolak landatuz. Guztira, 60 zuhaitz dituzte.


Zapatuan jokatuko da Uzarragako igoera

Datorren zapatuan, hilaren 20an, jokatuko dute Uzarragako txirrindulari igoera. Aurtengoa 35. igoera izango da. Ohiko den moduan, gazte mailako txirrindulariek parte hartuko dute, 16:00etan hasita, Olaran etxean.

81 kilometro

Aiastui elkarteak antolatutako lasterketa da Uzarragako igoera. Antzuolan hasi eta Zubillagara hiru bider joan beharko dute txirrindulariek; eta, azkeneko itzulian, Uzarragako igoerako azken kilometro gogorrei aurre egin beharko diete ziklistek, lasterketak guztira 81 kilometro izango ditu. Antolatzaileek esan dute 100 ziklista inguru izango direla irteera puntuan.


Iraganaren gatibu

Jose Ramon Blazquez. Komunikazio aditu gisa egiten ditu azterketak. Noticias taldean idazten du, eta ETB2ko arratsaldetako tertulietan ere parte hartu izan du. Ordu erdiko saioa dauka telebistaz, prentsaz eta irratiaz jarduteko Onda Vasca-n, Begoña Beristainek zuzentzen duen La tarde en Euskadi saioan astelehenetan (17:30-18:00). Azken saioan, orain 30 urte komunikabideek hartu zuten jarrera izan zuen aztergai, eta ukatu hiru GAL (berdea, urdina eta marroia) izan zirenaren tesia. Laugarren bat defendatu zuen: horia hain zuzen, El País eta SER kateak osatu omen zutena gehienbat. Sozialistak tartean zirenez, bizkar eman ei zioten gizarteari informazio kritikoa eskaintzeari.

Galtza bete lan. Sekula baino bakartiago dabiltza El País eta SER egunotan, Espainiako komunikabideak bereganatuta dauzkan eskuinaren aurrean. Pepa Bueno, Carles Francino eta Angels Barcelo SEReko izarrak izerdi patsetan dabiltza, ezin eutsirik ETAren biktimen elkarterik mediatikoenek eragin duten erauntsi erreakzionarioari. Mezu bakarra eduki dute ahotan egunotan: ETAko kideak nazkagarriak eta odoltsuak dira eta biktimen ondoan gaude, baina kontuan harturik zuzenbide estatu batean gaudela, penaz, bete egin behar dugu Estrasburgoko agindua. Irabazia daukate asteburuko atsedena, hamaika argudio erabili baitituzte ahalegin dialektiko itzela eginez, jakinda Espainiako gizartearen zati handi batean errotzen ari dela Zapatero, Rubalcaba eta sozialismoa —eta zeharka, horien orbitako PRISA taldea— direla errudun nagusiak. Latza datorkie bihartik aurreragokoa ere, gaurko manifestazioaren oihartzunen harira.

Elikatutako munstroa. Kontzienteki, hautu jakin bat egin dute urtetan SER kateko esatariek eta beren iritzi emaileek —Antonio Losada eta besteren bat kenduta—. Terrorismoa borrokatzeko eraginkortasunaren alde jo dute, bigarren mailan utzita giza eskubideak ez ezik baita zibilak eta politikoak ere. Nahiago izan dute giza emoziorik primarioenek zekarten uraren korronte populistari segi, onetsiz sozialismo politikoak eskuinarekin adosten zituen lege murriztaile guztiei. Mentalitatez bizi guztirako zigorraren aldekoa den gizartea lainezten eta elikatzen lagundu dute, eta orain, kontra etorri zaie munstroa: bumeran efektuaren biktima dira.


Marketing plana egiten hasiko dira, gaur gauean, 'Eskamak Kentzen'en

Atuna hobeto eta gehiago saltzeko helburuari helduko diote kontserberako neskek. Bitartean, Malenek arazoak izango ditu etxean.

Sortzen dituzten produktuak hobeto saltzeko marketing plana martxan jarriko dute 'Eskamak Kentzen' telesailaren seigarren atalean. Bestetik, Malenek ere arazoak ditu eta Itziarren etxera joan beharko du bizitzera.

Il Tre Velieri atuna ez dela supermerkatuetan goi mailako beste atunekin batera saltzen konturatu da Itsaso. Hori dela eta, egiten duten produktua hobeto eta gehiago nola saldu pentsatzen hasi da eta marketing estrategia bat egitea erabakiko du. Mota guztietako ekintzak okurrituko zaizkie neskei salmentak hobetzeko.

Bestalde, Malenek, eskabetxerako gazteenak, arazoak ditu familian eta etxetik alde egin du. Lehendabiziko uneak kontserberan eman ditu, baina ondoren Itziarrek bere etxeko ateak zabaldu dizkio. Hala ere, elkarbizitza ez da erraza izango bi nesken artean.

Gaur izango da ikusgai 'Eskamak Kentzen' telesailaren 6. atala eitb.eus-en eta ETB1en. Orain arteko atal guztiak, EiTB Nahieran-en aurkitu daitezke.


Kilometroak 15 antolatzeko lekuko hartzea, 12:00etan Orion

"Orioko KMK14, urriaren 5 igandea, gainean dugu jada. Lan ederra egin dute Orioko kideek, urtean zehar eta igandean bertan burutu den eskaintzan islatzen den antzera. Gonbidapena luzatu digute Orioko lagunek, beraz, animatu bertaratu, gozatu eta bide batez, Orioko Herri Ikastolari babesa eta laguntza ematera. Udarregi Ikastolan ere, Erria Txikota!". Igandean Oriora hurbiltzeko gonbita Udarregi Ikastolatik.

Badator Orioko Kilomeroak 2014, "eta gu ere bagoaz KMK 15 ekimena gorpuzten! Poliki-poliki KMK15 antolakuntzan murgiltzen hasiak gara, batzorde ezberdinak osatuz, urteko ekimenak zehaztuz eta beste hainbat urrats emanez", Usurbilgo antolakuntza taldetik berri eman dutenez.

Ez ahaztu, urriaren 5ean Usurbilek eta Udarregi Ikastolak hartuko dute 2015eko Kilometroak antolatzeko lekukoa, Orioko ikastolan egingo den ekitaldi batean. "Une horretatik aurrera, Udarregi Ikastolara eta Usurbilera igaroko delarik KMK15 antolatzeko aukera ederra. A ze irrika duguna lekuko hori esku artean izateko! ", Usurbilgo antolatzaileen esanetan.

Laguntza behar da

Urtebete barru, milaka euskaltzaleren topagunean bihurtuko den udalerri honetako prestaketa lanak hasiak dira aspaldi. Auzolana izango da antolatzaileen esanetan, datozen hileotan bideratu beharreko prestaketa lanen zutabe nagusia. Hainbat herritar animatu dira jada auzolanera. "Auzolan honen isla, orain arte KMK15en antolakuntzen islan laguntzeko izena eman duten guraso, ikasle, irakasle, herritar eta abarrak. Eskerrik asko eta biba zuek! Oraindik izena emateko aukera izan ez duzuenoi berriz, auzolan honetan parte hartzera bultzatu, bai zuei eta baita zuen ingurukoei ere", luzatu dute gonbita.

Kilometroak 15 antolatzeko hainbat lan talde osatu dira. Eta laguntza behar da. Une honetan, behar handienak arropa salmenta eta ekonomia batzordeetan daude. Taldeotan eta gainerakoetan parte hartzeko deia luzatzen zaie usurbildarrei. Izen emate inprimakia, udarregi.com atarian eskura dezakezue. Argibide eta informazio gehiagorako, hona hemen Udarregi Ikastolako idazkaritzako telefono zenbakia: 943 36 12 16.

Lehen bilera irekiak

Kilometroak 15 ekimenari buruzko informazio gehiago nahi baduzue, ekimena bera ezagutu, helburuak, funtzionamendua, urteko ekimenak, sortu diren batzordeen zeregina... Adi, lehen bilera irekiak deitu baitituzte urriaren 10 eta 11rako. Hauexek dira hain zuzen, Usurbilgo Kilometroak 15-i loturiko lehen deialdiak:

Urriak 5, igandea

12:00 Orioko Kilometroak egunez, Usurbil eta Udarregi Ikastolaren lekuko hartzea, Orioko ikastolan burutuko den ekitaldian.

Urriak 10, ostirala

19:00 Kilometroak 15 Usurbilen: bilera informatiboa Potxoenean.

Urriak 11, larunbata

11:30 Kilometroak 15 Usurbilen: bilera informatiboa Potxoenean.


Bat eginik, bat izanik

Arranpla kolektiboko partaideak, gaztetxean (argazkia: Arnaitz Rubio)

Herriko musika taldeek eta barkalariek indarra batu dituzte, eta Arranpla ZMK Zumaiako Musika Kolektiboa jarri dute abian (izen hori jarri diote, oraingoz). Talde bakoitzak bere kasa funtzionatzen zuen orain arte, modu indibidualean; hau da, bakoitzak bere bidea aurkitu behar izan du, grabatzeko edo kontzertuak lotzerako orduan. Ondorioz, euren arteko harremana sustatuz, bat egin eta elkar laguntzeko beharra sentitu dute herriko musikariek.

Itaka taldeko Jon Brakamonteren eta Unai Eizagirreren ekimenez sortu zen kolektiboaren ideia. Lehenengo bilera urria bukaeran egin zuten, eta, orduan, Ubilloseko entsegu lokaletako musika taldeak bakarrik bildu ziren. Ondoren, azaroan, bigarren bilera batera deitu zituzten herri osoko taldeak eta bakarlariak. «Horrenbeste talde izanda, guztia koordinatzea zaila da, baina talde gehienak lan egiteko prest agertu dira», azaldu du kolektiboko zuzendari Jon Brakamontek.

Brakamonterekin batera, honako kide hauek osatzen dute zuzendaritza batzordea: Aitor Ramos da zuzendariordea; Xabier Garmendia, idazkaria; Beñat Fernandez, diruzaina; eta Aritz Uribe-Etxeberria, Luis Garcia, Jurgi Taboada eta Unai Eizagirre ordezkariak. Arranpla elkartea hamabost musika taldek, lau bakarlarik eta parte-hartzaile batek osatzen dute oraingoz. Elkartea martxoaren 10ean aurkezteko asmoa dute, gaztetxean.

Kolektiboak hainbat helburu zehaztu du. Oro har, elkartean dauden musika taldeei eta bakarlariei sorkuntzak zabaltzen lagunduko die. Horrekin batera, musikarekin zerikusia duten talde, elkarte edo erakundeekin harremanetan jarri eta elkarlana bideratu nahi dute; besteak beste, tokian tokiko kultur etxeekin, kafe antzokiekin, gaztetxeekin, diskoetxeekin eta komunikabideekin. Era berean, kontzertuak eta musika jarduerak antolatu nahi dituzte herriko tabernetan eta gaztetxean, baita festetan ere. Uda aldean, esaterako, jaialdi bat antolatzekoak dira.

Entsegu-lokalen kudeaketa

Zumaiako Udalak lagata, herriko musika taldeek Usategian izango dituzte entsegu-lokal berriak. Oraindik ez dira bertaratu; otsaila bukaeran egingo dute. Hamar talde eta bakarlari bat ariko dira bertan; eta gainerakoak Ubilloseko betiko lokaletan jarraituko dute. Udalak, gainera, kolektiboaren esku utziko du entsegu-lokalen kudeaketan. «Horregatik ere adierazi genien musika talde guztiei elkarteko partaide izatea komeni zela», dio Brakamontek.

Kolektiboak udalaren babesa du, eta hori «seinale ona» dela iritzi diote. Izan ere, «urte asko daramagu lokal berriak eskatuz. Orain arte, hiru lokal txikitan moldatzen ginen guztiok, eta horrenbesteko erabilerarekin nahiko zaharkituta daude. Beraz, lokal berriak ditugu, bai, baina Ubillosekoen egoera hobetzeko lanean ari gara». Guztira zortzi entsegu-lokal izango dituzte aurrerantzean; bost Usategian eta hiru Ubillosen, hain zuzen ere.

Lokal berrietan grabazio estudio bat ere izango dute. Beraz, maketak edo abestiak grabatzeko bitartekoak izango dituzte eskura. «Grabazio estudiorako bi arduradun jarri nahi ditugu, baina talde guztiak grabatzea sekulako lana izango denez, ikastaro bat eskainiko diogu jendeari, estudioak izango duen ekipamendua nola erabiltzen den erakusteko», adierazi du elkarteko zuzendariak.


Lagunekin Kantari-ren emanaldia bihar, BERRIAlaguna kanpainaren alde

Donostia Kantuz taldeak ere BERRIAlaguna kanpainarekin bat egin du. Lagunekin Kantari emanaldia, euskal kanta herrikoien kantaldia, antolatu baitu biharko. Donostiako Antzoki Zaharrean izango da, 19:00etan hasita, eta sei kantarik parte hartuko dute. Amaia Zubiriak, Erramun Martikorenak, Maddi Oihenartek, Pantxix Bidartek, Amaren Alabak taldeak, eta Itziar Zamorak. Entzuteko atsegina, kantatzeko plazera egitasmoaren filosofiari jarraituz, bitan zatitu dute kantaldia. Lehen zatian kantariak arituko dira, eta, bigarren zatian, aldiz, bai kantariek eta bai ikusleek denek batera abestuko dute.

Kantari bakoitzak hiru kantu abestuko dituela argitu du Joserra Beloki emanaldiaren antolatzaileetako batek. "Gero, berriz, bigarren zatian, hamar abesti kantatuko ditugu elkarrekin". Iruditzen zaio ekitaldi polita izan daitekeela. "Izan ere, 500 pertsonarentzako tokia dauka Antzoki Zaharrak". Gainera, uste du hautatutako kantariak denetarikoak izateak emanaldia onduko duela: "Erramun Martikorena eta Amaren Alabak, adibidez, bi kontu erabat ezberdin dira. Pantxix Bidart eta Itziar Zamoraren estiloa, berriz, oso bestelakoa da.

Herri kantak gustatzen zaizkionarentzat emanaldi interesgarria da". Huts-hutsean abestuko dute, gainera, ez baitute musikarien laguntzarik edukiko. Sarreraren prezio 15 eurokoa da, eta ondoko tokietan eros daitezke: Donostiako Hontza liburu dendan eta Antzoki Zaharrean.

Jarduera errotua

Ekitaldiak balioko du, batetik, BERRIAlaguna kanpainaren alde egiteko; eta bestetik, Lagunekin Kantari egitasmoaren 11. urteurreneko ospakizunak ixteko. Donostian jada errotuta dagoen jarduera da.

IZBEk (Intxaurrondo Zaharreko Bizilagunen Elkartea) euskal kanten ikastaro bat antolatu zuen 2001ean, eta urtebete geroago, ikastaroari bukaera emateko asmoarekin, programa bat abiaraztea erabaki zuen: Lagunekin Kantari izena jarri zioten. 11 urtez iraun du ikastaroari amaiera emateko balio behar zuen jarduera horrek, eta, hartara, urtero, maiatzean, Larrotxeneko kultur etxean, hiru kantaldi egiten dira. Azkeneko 11 urteotan kantari sorta polita aritu da emanaldi horietan: Anje Duhalde, Txomin Artola, Antton Valverde, Maddi Oihenart, Niko eta Dominika Etxart, Amaia Zubiria... Betiere, gainera, egitasmoaren filosofiari eutsiz: jendearentzat zein jendearekin kantatuz.

Baina Larrotxeneko ekintzez gain, Donostia Kantuz-eko kideek Kantu Jira ekitaldia egiten dute hilero. 250 bat lagun biltzen dituzte, kaleetan barna herri kantak abesteko.


Agiro mendi klubak iraupen eskiko irteera antolatu du Somportera

Zestoako Agiro mendi klubak iraupen eskiko irteera antolatu du Somportera (Pirinioak). Otsailaren 23an, 24an eta 25ean egingo dute ibilaldia, eta, gehienez, 48 pertsona joan ahal izango dira. Lehentasuna Agiro mendi klubeko bazkideek izango dute, eta gainontzeko plazak banatzerakoan izen ematearen hurrenkera errespetatuko dute. Ibilaldian parte hartu nahi duenak gimnasioan eman behar du izena, otsailaren 15era bitartean.


Jose Mari Goenaga ‘La trinchera infinita’ filma aurkezten izango da bihar Beasainen

Donostiako Zinemaldian zuzendari onenaren eta gidoi onenaren sariak jaso zituen La trinchera infinita filma zine aretoetan estreinatuko da asteburuan. Beasainen, gaur, 22:00etan izango da lehenengo saioa. Bihar, larunbatean, igandean eta astelehenean, berriz, bina emanaldi izango dira, 19:30ean eta 22:30ean –igandean eta astelehenean 22:15ean–.

Biharko lehenengo saioan, hain zuzen ere, Jose Mari Goenaga zuzendari ordiziarra izango da filma aurkezten. Ohi bezala, astelehena, ikusleen eguna da.


Bi edukiontzik eta auto batek su hartu dute Santurtzin

Sutea goizeko laurak aldera hasi da, Iparragirre etorbidean.

Hondakinen bi edukiontzik eta auto batek sute baten eraginak jasan dituzte gaur goizaldean Santurtzin, eta Ertzaintza sutearen jatorria ikertzen ari da.

Sutea goizeko laurak aldera hasi da Iparragirre etorbideko edukiontzi batean, eta handik beste edukiontzi batera zein gertu zegoen auto batera (Volkswagen Golf) hedatu da.

Suaren ondorioz, edukiontzietako bat erabat suntsitu da, eta besteak kalte handiak izan ditu. Autoaren atzeko aldeak ere suaren eraginak jasan ditu, eta Iparragirre etorbideko 35 zenbakidun atarian dagoen egoitzaren aurrealdeko zati bat belztuta geratu da, Segurtasun Sailaren arabera.

Suhiltzaileek itzali dute sua, eta Ertzaintzak gertaeraren nondik norakoak argitzeko ikerketa-lanei ekin die.


Gizon batek 53 urteko bikotekidea hil du, Valentzian

Ustezko hiltzaileak ez du tratu txarrengatik salaketarik. Hala ere, Poliziak atxilotu eta epailearen aurrera eraman du bikotekidea hiltzea leporatuta.

62 urteko gizon batek ustez 53 urteko bikotekidea hil du, Valentziako Berni y Catala kaleko etxebizitza batean, Poliziak adierazi duenaren arabera.

Ustezko hiltzaileak ez du aurretik tratu txarrengatik salaketarik jaso, Valentziako Justizia Auzitegi Gorenak azaldu duenez.

Gertakaria astearte gauean, 21:30ean, izan zen. Emakumea (boliviarra) ospitalera eraman eta ebakuntza egin zioten arren, ordu batzuk beranduago hil egin zen.

Ustezko erasotzailea (boliviarra ere) emakumearen bikotekidea zen eta Poliziak atxilotu eta epailearen aurrera eraman du.

Tratu txarrak pairatzen dituzten emakumeentzako telefonoa 016


Automobilgintzako azken aurrerakuntzen berri ematen dabiltza Garaian

Automobilgintzako txasisa fabrikatzeko azken aurrerakuntzak, materialetan eta prozesuetan, aztertzen dabiltza gaur, eguena, Arrasateko Garaia Berrikuntza Gunean.

Goizeko bederatziak baino lehenago hasi da jardunaldia, eta 18:30era arte iraungo du. Automoziorako txasisaren fabrikazioan erabiltzen diren material eta prozesuetako joera berrien ikuspegia ematea da jardunaldiaren helburu nagusia.

Horrez gain, baina, konformatuaren erakustaldi praktikoak ere ikusiko dira Mondragon Unibertsitateko Goi Eskola Politeknikoko instalazioetan.

Automozioaren sektorea etengabe ari da garatzen, isuriak murriztu eta estandar berrietara egokitzeko irtenbide berrien bila. Jarduera-ardatz nagusietako batzuk dira ibilgailuaren pisua murriztea, errekuntzako motorren eraginkortasuna handitzea eta ibilgailuen elektrifikazio geroz eta handiagoa.

Nazioarteko ordezkariak

Jardunaldia Mondragon Unibertsitateko Goi Eskola Politeknikoak antolatu du, Mondragon Automozioa, Automotive Intelligence Centerren (AIC) eta Sernautoren laguntzaz. Nazioartean ospe handiko espezialistak hurreratuko dira bertara, hainbat enpresatatik etorrita: FRAUNHOFER LBF, LOTUS CARS LIMITED, SSAB, ALCOA, SGL Technologies GmbH, eta Hunstman Advanced Materials, besteak beste.

Guztiek ere alor horretan erabilitako materialen eta agertzen ari diren joeren inguruko ikuspegia eskainiko dute. Nazioarteko enpresez gai, bertako enpresek ere hartuko dute parte, hala nola GESTAMPek, BATZek, Fagor Ederlanek eta CIE Automotivek. Enpresa horiek automoziorako osagaien fabrikazioan duten esperientziaren berri eman eta etorkizunean erabiltzeko aurreikusten diren material eta prozesu berriak azalduko dituzte.


Kluben pilota arteko txapelketa Buruntzaldean

Larunbat honetan hasita eta abenduaren 20ra bitarte, eskualdeko sei pilota taldeak bi multzotan banatuta ligaskan arituko dira. Andoain, Urnieta eta Hernani multzo berean daudenez, elkarren aurka jokatuko dute hurrengo asteburuetan.

Igande honetan, 09:30ean hasita, Urnieta-Hernani Urnietako pilotalekuan. Benjamin, alebin, infantil, kadete, jubenil eta nagusiak lehian hasiko dira aurki.

Hurrengo jardunaldia, Andoain-Urnieta. Data zehazteke dago.

Bigarren multzoan, bestalde, Astigarraga, Lasarte-Oria eta Usurbil. Finala, esan bezala, abenduaren 20an izango da.


Amurrio Club futbol taldea hurrengo denboraldirako lanean hasi da

Amurrio Club futbol taldea fitxaketekin buru-belarri ari da aste hauetan eta uztailaren 20an aurkezpena egin zuen Kexaan, Arcos de Quejana jatetxean. Aurreko denboraldian 3. mailarako igoera lortu ostean, aldaketa ugari egin ditu taldeak hurrengo denboraldiari begira.

Amurrio Club futbol taldea fitxaketekin buru-belarri ari da aste hauetan. Aurreko denboraldian 3. mailarako igoera lortu ostean, aldaketa ugari egin ditu taldeak hurrengo denboraldiari begira.

Jokalarien kontratuen berritzeak eta bajak

Denboraldia amaitu ondoren Amurrioko taldeak 10 jokalarirekin akordioa lortu du kontratua berritzeko. Horrela, Jon Ander Maturana, Eneko Banderas, Unai Galdos, Eneko Candal, Mikel Elejalde, Pablo Paredes, Unai Allende, Jon Patiño, Ruben Escobedo eta Dani Perez jokalariek 3. mailan jokatuko dute Amurrioko taldearekin.

Lan arrazoi edo arrazoi pertsonalengatik, baja ugari ere izan ditu klubak eta beraz, Gorka Puntiverio, Aitor Martinez, Ander Benito, Joseba Aiz, David Calleja, Asier Ruiz de Viñaspre, Alejandro Casquero, Mikel Rodriguez eta Rodrigo de Oliveira kirolariek ez dute talde amurrioarrean jokatuko.

Fitxaketa eta berrikuntza ugari hurrengo urterako

Baja ugari izan ondoren, Amurrioko taldea fitxaketekin ari da burubelarri eta egun, zortzi jokalari berri izango ditu taldeak. Haietako asko 3. mailan jokatu duten taldeetatik datoz eta jokalari gehiago etortzea espero du Amurrioko taldeak.

Nabarmentzekoak dira Bernardo Dominguez atezainaren eta Iortiz Hernandezen defentsaren itzulerak. Lehenak 2001-2002 denboraldian jokatu zuen aiaraldeko taldean eta 2. Mailan Alaves, Recreativo de Huelva eta Mirandes taldeekin jokatu ostean Amurriora bueltatu da. Ioritz Hernandezen itzulera ere garrantzitsua da, 2009-2010 denboraldian Amurrion jokatu ostean, Zallako taldean jokatu ditu azken sei urteak 3. mailan.

Azkenik talde teknikoak ere berrikuntzak izan ditu taldeak. Aipamen berezia dauka Aritz Arberas prestatzaile fisikoaren kontratatzeak. Txirrindularitzaren munduan lanean egon ondoren, jokalarien prestaketa fisikoaren arduraduna izango da amurrioarra.


Udako trafikoko operazio berezia uztailaren 24an hasiko da EAEn

Azken urteotan udan zehar errepideetan izandako ibilgailu-oldeen azterketei esker, Eusko Jaurlaritzaren Trafiko Zuzendaritzako teknikariek ondorioztatu dute uztailaren 24a dela 2009ko udako trafiko operazio bereziari hasiera emateko datarik egokiena. Horrela, abuztua bukatu arte, Ertzaintzaren Trafiko Unitate bereziek zainketa lanak eta kontrolak areagotuko dituzte Araba, Bizkaia eta Gipuzkoako errepide-sare nagusian. Horri esker, trafikoa antolatu eta bizkortu nahi da, bai irteera eta itzulera-operazioei, bai atzerritarrek gure herritik igarotzeko egiten dituzten bidaiei begira ere. Udako operazioa abiatu arte, patruilek, beren zainketa lanak batez ere bigarren mailako errepideetan areagotuko dituzte; errepide hauek kasu askotan udako jaiak ospatuko dituzten herri eta hiriak lotzen dituzte eta esparru hau zaindu nahi du Ertzaintzak bereziki. Argazkian, Ertzaintzaren errepide kontrola.

Tarte horretan Ertzaintzaren Trafiko Unitateak zirkulazioa une batzuetan handitzea espero du, batez ere, ibilbide laburrei eta egun eta ordu jakin batzuei dagokienean. Zirkulazioaren hazkunde hori ostiralean A-8 autobidean (Bilbo inguruetan) gertatutakoa bezalako istripuek are gehiago zaildu dezakete. Ertzaintzak lehen asteetan zehar alkoholemia kontrolak areagotuko ditu gehienbat jaietan dauden herri eta hirien inguruetan; era honetako errepideetan ere abiadura kontrolak ere gogortuko ditu. Moto eta ziklomotoreen zirkulazio egokia eta segurua ere kontutan izango dute agenteek zainketa lanak burutzean.


Eremu ez-euskaldunean zortzi ikasle beharko dira D ereduko gelak egiteko

Euskarazko eredua ezartzen 3 urteko ikasleekin hasiko da Nafarroako Gobernua. Ikastetxe publiko guztietan eskainiko dute D eredua. Zortzi ikasle lortzen ez badira, herri nagusietan elkartuko dituzte


Asteburua musikaz blai

Larunbatean txistu kontzertua eskainiko du Antxiñako Ama Txistulari Taldeak, Belokin. Igandean Zumarragako Musika Bandak eta Goiargi abesbatzak kontzertu bana egingo duteUrtea amaitzen ari da, eta herriko musika taldeek urte osoan zehar egindako lanaren fruitua taularatu nahi dute. Herritarren gozamenaren zerbitzura jarriko dituzte beren instrumentuak, ahotsa eta artea asteburu honetan. Antxiñako Ama Txistulari Taldeak larunbatean egingo du kontzertua, Beloki pilotalekuan, 19:30ean. Igandean, berriz, bi emanaldi izango dira: Zumarragako Musika Bandarena eta Goiargi abesbatzarena. Musikaz beteriko asteburua dugu aurrean, hortaz.Aurtengo txistu kontzertuaren leloa Txistukoloreak izango da. «Koloretako ametsen mundura jauzi egiteko musika baliogarria dela adierazi nahi dugu. Kontzertuan izango dugun istorioa zuritik dago sortua, ezerezetik. Hala ere, koloretako munduaz disfrutatzera eramango gaituzten obra zerrenda osatu dugu», azaldu du Mariaje Arratibelek, Antxiñako Ama Txistulari Taldeko kideak.Talde askoren partaidetzaHilabeteak daramatzate larunbateko emanaldia prestatzen. Izan ere, txistu kontzertuak ezaugarri bat badu, herriko talde ezberdinen arteko elkarlana da. Txistulariez gain, emanaldian parte hartuko dute Sekundino Esnaola Musika Eskolako ikasleek, Irrintzi eta Lurra dantza taldeek, Goiargi eta Kimetz abesbatzek, Gorobel metal boskoteak eta beste hainbat bakarkako musikarik. Abeslariak ere izango dira: Iñigo Peñagarikano, Mikel Alustiza, Aitor Garitano, Maddi Martin, Garazi Martin eta Garikoitz Lizarraga.Arratibelek balio handia ematen dio talde ezberdinen arteko elkarlan horri: «Munduak herri asko baldin baditu, gure herriak ere koloretako mundu asko dituela ohartu gara. Horren lekuko bikaina guretzat kultur taldeen artean sortzen diren loturak dira». Segurtasuna dela eta, pilotalekuko aforoa betetzen denean ezin izango da inor gehiago sartu; hori dela eta, garaiz hurbiltzeko deia egin dute antolatzaileek.Banda, Mila OsinalderekinZumarragako Musika Bandaren kontzertua «desberdina eta ezohikoa» izango dela adierazi dute antolatzaileek. Batetik, lekuagatik, Jasokundeko Andre Mariaren parrokian joko baitute, 13:15ean. Eta, bestetik, Mila Osinalde organo jotzaile zumarragarrak eurekin joko duelako. Bandaren ohiko instrumentuei, hortaz, organoaren doinua gehituko zaie lehenengo aldiz.Luis Orduña zuzendariaren hitzetan, «hitzik gabeko kontzertu bat izango da, baina gauza asko kontatzen dituena». Besteak beste, Ignacio Busca Sagastizabal herritarraren pare bat pieza joko dituzte, organoaren laguntzarekin.Musikarekin jarraituz, eta Gabon giroan murgiltzen hasiak garela kontuan hartuta, igande arratsaldean Gabon kanten kontzertua eskainiko du Goiargi abesbatzak. Zumarragako Mertzedariatar Lekaimeen elizan izango da, 19:00etan.Musika eskolako ikasleakAsteburukoak bezalako kontzertuak ez lirateke posible izango musikarien harrobirik gabe. Secundino Esnaola Musika Eskolak osatzen du harrobi hori, eta eurek ere hainbat emanaldi eskainiko dituzte urte amaierarekin bat eginez. Atzo kantu emanaldia egin zuten Zelai Ariztin. Datorren astelehenean beste kantu emanaldi bat egingo dute Legazpi dorretxean, 19:30ean. Eta asteartean, hilak 22, Gabonetako kontzertua eskainiko dute Zelai Arizti aretoan.


Banaka aztertuko dituzte Errusiako atleten kasuak

OLINPISMOA. Errusiako atletei ate bat ireki zaie Rio de Janeiroko (Brasil) Olinpiar Jokoetan parte hartzeko. NOB Nazioarteko Olinpiar Batzordeak ezohiko batzarra egin zuen atzo, eta bertan erabaki zuen kirol bakoitzako nazioarteko federazioek banan-banan aztertuko dituztela Errusiako eta Kenyako kirolarien kasuak, Rio de Janeiron izan daitezkeen edo ez erabakitzeko. Errusiako atleten kasuan, horrek esan nahi du IAAF Atletismo Federazioen Nazioarteko Elkarteak banan-banan aztertuko dituela Errusiako atleta bakoitzaren kasua. Horrek bertan behera utz dezake IAAFeko Kontseiluak joan den astean hartutako erabakia, hots, atleta errusiarrak ezin direla lehiatu Rio de Janeiroko Olinpiar Jokoetan, herrialde horrek dopinaren inguruko sistema bati bide eman diola argudiatuta.

Thomas Bach NOBeko presidentearen arabera, «IAAFek hartutako neurriak zalantzan jartzen du atleten errugabetasun presuntzioa». Horregatik erabaki du NOBk federazio bakoitzak banaka aztertzea kasuak.


Podemoseko oinarriek Gobernu akordioa bozkatuko dute igandean

Programa adosteko bilerak egiten segitzen dute Geroa Baik, EH Bilduk, Podemosek eta Izquierda-Ezkerrak. Bihar bultzada emanen diote Gobernua osatzeko aukerari zenbait ekimen partekatuko baitituzte.

Orain arte adostutakoaren berri emanen dute bihar Geroa Baik, EH Bilduk, Podemos-Ahal duguk eta Izquierda-Ezkerrak. Akordioak erdietsi dituzte batzorde guztietan. Bilerak "mantso" baina "gelditu gabe" ari dira garatzen. Oraindik gai mardulen inguruan eztabaidatzea eta akordioak erdiestea gelditzen bada ere, espero dute biharko denak prest izatea eta lehen akordio orokor bat erdiesteko gai izatea.

EH Bilduko Bakartxo Ruizek bilerek hartu duten bidea "eraginkorra" izaten ari dela nabarmendu du. Hezkuntza arloan uste du, aukera asko dagoela eredua aldatzeko eta LOMCE lege arrotzari izkin egiteko. Ahal duguko Laura Perezek uste du bileren erritmoa ona dela baina presarik gabe aritu behar direla eta sanferminak baino lehen ez dela ezinbestean akordiorik erdietsi behar. Hain zuzen, igandean Ahal duguk bere kideei galdetuko die zein iritzi duten erdiesten ari diren akordioaren inguruan. Izquierda-Ezkerraren ustez aldaketa nabarmena izan behar da gizarte politiketan eta pausoka ari dira bidea egiten.


'Apaizac obeto'

Atzo, asteazkena, Jon Maia bertsolariak berak zuzendutako 'Apaizac obeto' dokumentalaz jardun zuen Sanagustinen. Bertan bildu zirenek dokumentalaren inguruko azalpenak entzuteaz gain, dokumentala ikusteko aukera eta, bukatutakoan, solaserako tartea ere izan zuten. Goiko argazkian Jon Maia ikus-entzuleei azalpenak ematen.


'Italian egina'

Sassuolo talde ezberdina da Italian, ia ez baitu jokalari atzerritarrik. Azken hamarkadan, Mapei eraikuntza enpresaren babespean hazi da.

Sassuolok 3-1 galdu zuen iragan larunbatean Juventusen zelaian, Italiako ligako partidan. Eusebio Di Francesco entrenatzaileak berarengan ohikoa den 4-3-3 eskema ausarta plazaratu zuen. Azken lau denboraldietan gora egitea ahalbidetu dion marrazki taktikoa da, eta iragan sasoian Italiako ligako seigarren postura eraman zuena. Juventusek hiru jokalari italiar atera zituen hasieratik; Sassuolok, berriz, hamar. Alfred Duncan ghanatarra izan zen Italiatik kanpo jaiotako jokalari bakarra, baina hark Italiako herritartasuna ere badu, eta Italian egin du ibilbide guztia.

Athleticen gaurko aurkaria talde ezberdina da Italian; Modenako 40.000 biztanleko hiri batekoa da, baina, haren estadioak Lehen Mailan jokatzeko ezaugarriak betetzen ez dituenez —4.000 eserleku bakarrik ditu—, Reggio Emiliako Mapei estadiora joan behar izan du —26 kilometrora—. Ezaugarri bereziena, dena den, Italiako jokalarien aldeko apustua da, lau bakarrik baitira atzerritarrak hogeita seiko multzoan, eta horietako bi, gehien jokatzen duten Defrel frantziarra eta Duncan, Italian aritu dira betidanik.

Italiako Lehen Mailan, jokalarien %56 ez dira italiarrak, eta italiar herritartasuna duten atzerritar ugariak gehitu behar zaizkie horiei. Iragan asteburuan, Udinesek eta Erromak jokatu zuten ligan, eta italiar bakarra aritu zen hasieratik. Serie A-ko taldeen erdiek Italiatik kanpo jaiotako hamabost jokalari baino gehiago dituzte, eta bik bakarrik hamar baino gutxiago. Horietako bat Sassuolo da. Fatto in Italia (Italian egina) irakur daiteke herrialdean eginiko jantzi eta zapata garestietan. Sassuolo halakoa da.

Kluba ezin da ulertu haren presidentea eta Mapei eraikuntza enpresaren babesik gabe. Giorgio Squinzi da presidentea. Italiako enpresarien elkarteko buru ohia da, Mapei eraikuntza enpresa talde erraldoiko presidentea, txirrindularitza zale amorratua, eta Joseph Ratzinger aita santu ohiaren laguna. Kristau fededun sutsua da. Halere, haren deboziorik handiena Milan futbol taldea da. Ezaguna da haren telefonoaren babesa gorri eta beltza dela, rossoneri-a, Milanen koloreak —Sassuolorenak berdea eta beltza dira—. Iragan ekainean, baina, bekatu egin zuen, Milanek kopako finala gal zezan behar zuelako Sassuolo Europan sartzeko. Juventusek jaso zuen trofeoa, Milan ez zen Europarako sailkatu —7. bukatu zuen ligan—, eta Sassuolo bi atariko kanporaketa irabazita sartu da Europa ligako multzoen fasean.

Squinzik ukatu egin izan du ia italiarrak bakarrik fitxatzea erabaki politikoa dela. Atzerritarrez jositako liga batean haize kontra aritzeak mesede egin dio, eta haren apustuak arrakasta izan du. Squinzi 2002an iritsi zen taldera, eta, urtez urte, goraka eginez joan da. Garai hartan, Bosgarren Mailan zegoen taldea, eta azken hirurak Lehen Mailan egin ditu, urtez urte postua hobetuz. Bide horretan, Massimilliano Allegri entrenatzailea ere taldetik pasatu zen, hark igo baitzuen Sassuolo Hirugarren Mailatik Bigarrenera, geroago Milan eta Juventusekin txapeldun izan aurretik. Egun, Txapeldunen Liga du begiz joa Squinzik, eta Italiako talde handiei aurre egitea. Askori irabazi izan die ligan. Anbizioa da.

Presidentearentzat, Sassuolo auzi ekonomikoa da, eta dagoeneko Juventus txikia deitzen diote. Egun, enpresari atzerritar askok Italiako Ligako taldeak erosi dituzte; Sassuolok, ordea, Italiaren aldeko apustua nahi du. Mapeik Sassuolorekin duena Italiako Ligako babes kontratu handiena da, 22 milioi euro, Jeep etxeak Juventusi ematen dizkion hamazazpiak baino gehiago. Kopuru handia da Erroma, Lazio, Sampdoria eta halako taldeek elastikoan babeslerik ez dutela kontuan hartuta. Sassuolo Mapei taldeko beste enpresa bat da, hark estali ditu zuloak diru galerak egon direnean, eta estadioa ere harena da. Italiako Lehen Mailako hiru talde bakarrik dira euren estadioen jabe.

Squinzik txirrindularitza maite du, eta Mapei taldea mantendu zuen 1993tik 2002ra. Hamar urte horietako zortzitan, UCIko rankingeko lehen postuan bukatu zuen sasoia. Tony Rominger izan zuen txirrindularirik onena, eta Abraham Olanok hiru urte egin zituen harekin. Squinzik Paris-Roubaixeko garaikur bat du bere bulegoan —harbideko harri kozkorra— Franco Balerinik oparitua. 2002an, baina, dopin aferekin nazkatuta, taldea desegin zuen. Stefano Garzelliren positiboa izan zen Squinziri «aski da» esanarazi ziona. Gaztetako afizioa utzi, eta futbolera igaro zen.

Berardi, fidel

Sassuolok dirua du, eta baldintza onak eskaintzen dizkie italiar jokalari gazteei: Mateo Politano, Federico Rizzi, Alfred Duncan, Luca Mazitelli... 23 urtez azpikoak dira laurak, eta uda honetan iritsi dira. Hala ere, izen garrantzitsuak ere galdu ditu. Duela bi sasoi, Simone Zaza Juventusera joan zen hemezortzi milioi euroren truke, eta, uda honetan, Nicola Sansone golegilea Vila-realera eta Sime Versaljko eskuin hegalekoa Atletico Madrilera joan dira. Taldeko izarra, baina, Sassuolon dago oraindik. Domenico Berardi eskuin hegaleko aurrelaria da izar hori, eta, 22 urterekin, ezetz esan dio Inter Milani. Dagoeneko 38 gol sartuak ditu Lehen Mailan —hiru sartu ditu Europako atarikoetan— eta heldu den sasoian Juventusera joango da. Bien bitartean, Sassuolon zailtzen jarraituko du, urtebetez. Ikusteko dago gaur taldeari lagundu ahalko dion, belaunean min hartuta egon baita.

Jokalari eta presidentearekin batera, Di Francesco da taldeko ikurra. Kontratua berritu du, eta 900.000 euro irabaziko ditu urtero. Entrenatzaile oso taktiko eta metodiko horietakoa da, errepikapenak maite dituena. Iaz, bi ordu egin zituen Gazetta dello Sport-eko erredakzioan bere sistema azaltzen. 2012az geroztik dago taldean, eta lan ona egin du. Hala ere, duela bi sasoi, postutik kendu zuen Squinzik. Haren ordezkoak egoera zuzendu ez, eta handik gutxira berriz deitu zuen Di Francesco. «Ez nituen maletak egin, badaezpada ere», adierazi zuen gero. Izaera berokoa da. Egun, Sassuolo 17. postuan dago ligan. Jokaturiko hiru partidetatik bi irabazi ditu, baina bat galdutzat eman diote jokalari baten fitxarekin egondako arazo baten erruz.


Espanyolek Sergio Gonzalez entrenatzaile kargutik kendu du

Sergiok ez du talde katalana entrenatzen jarraituko eta Constantin Galcak ordezkatuko du karguan.

Sergio Gonzalez entrenatzaile kargutik kentzea erabaki du Espanyolek Zuzendaritza Batzordeak. Iragan asteburuko jardunaldian Celtaren aurka galtzeak eragin du erabakia. Constantin Galca Espanyoleko jokalari ohia izandakoa da entrenatzaile berria.


Herri kros berezia izanen dute aurten Donezteben

Egungo egoera ikusirik, Erreka Kirol Elkarteak antolatu ohi duen Herri Krosaren edizio berezia izanen dute aurten Donezteben. Parte hartu nahi dutenek bideo bat bidali beharko dute errekaelkartea@yahoo.es helbidera. Bideoan bakarrik, familiarekin, lagunekin... lasterka agertu beharko zara eta gehienez 10 segundokoa izan beharko da (horizontalean bidaltzeko eskaera egin dute).

Bideoarekin batera izen-abizenak, herria eta telefonoa jarri beharko dira eta korreoaren gaia 'Herri Krosa' izan beharko da. Bideoa bidaltzen duten guztien artean 100 euroko sei erosketa-txartel zozketatuko dituzte, elkartearen babesle diren dendetan gastatu ahal izanen dira.

Bideoak ekainaren 17ra arte bidal daitezke

Bideoak bidaltzeko epea ekainaren 17a, asteazkena, izanen da eta zozketa Herri Krosa egitekoa zen egunean, hau da, ekainaren 21ean, eginen dute. Bideo guztiekin muntai bat egin eta sare sozialetan partekatuko dute.


"Arriskuak aukera"

Autolaguntzako gidetan gehiegi erabiltzen da...

... baina egungo edozein analisik erakusten du oraindik balekoa dela. Ondo baino hobeto dakite hori espekulatzaileek, alegia, arriskurik handiena dagoen toki berean dagoela irabazi neurrigabeen aukera. Ni gizarteaz ari naiz, gure gizarteaz. Eta uste dut irabazi sozialak lortzeko ere arriskuen aurrean uzkurtu baino hobe dugula aukerak probesteko jarrera hartzea. Areago, esango nuke neurri batean ari garela.

Eragile ekonomiko batzuek elkartasunez jokatzea aukeratu dute krisiaren ondorioen aurrean, eta berrikuntza sustatzea edota merkatu berriak irekitzea. Balio horiek gero ere mesederako izango dituzte.

Euskalgintzan hausnarketa serioak irakurri ditut, hizkuntza-sistema gero eta konplexuago batean euskarak bizirauteko behar dituen estrategien gainean. Euskarazko hedabideak ere elkar hartzeko bidean dira, hizkuntza komunitatearen mesedetan.Debagoienean, dinamika horiez gain sortu da beste ekimen bat –Bagara– eskualdea trinkotzeko helburuarekin, errepidez mundua eskura izatearen arriskuari erantzuteko.

Badakit, oro ez da urre. Baina uste baino urre gehiago dago zapaltzen dugun lurrean.


Konstituzionalera joko dute Pasaiako segadako biktimek

Auziaren artxibatzea salatu dute gaur Pasaiako segadan hildakoen senideek Donostian

“Minduta eta guztiz baztertuta” sentitzen direla adierazi dute gaur Pasaiako segadan hildakoen senideek. Elkarretaratzea egin dute Donostiako Auzitegiaren aurrean, auzia artxibatzea erabaki berri dutela saltzera, eta han bertan, elkarretaratzean zeudela iragarri dute Espainiako Auzitegi Konstituzionalera jotzeko asmoa.

Kasua argitzeko borondaterik ez dagoela uste dute hildakoen senideek, baina hala eta guztiz ere judizialki dauden bide guztiak urratuko dituztela ohartarazi dute. Konstituzionalean ikerketak aurrera egiten ez badu, Europako Giza Eskubideen Epaitegira jotzeko asmoa dutela aurreratu dute.

Bileraren zain

Elkarretaratzean Arantxa Isartek hitz egin du, segadan hildako Pedro Mari Isarten arreba, eta berak jakinarazi ditu defentsaren asmoak. Horrez gain, lehengo urtarrilean Eusko Jaurlaritzari bilera eskatu ziotela esan du, eta kexu agertu da batzartzeko egunik oraindik ez dietelako helarazi.

Senideak laguntzen Azpeitiko alkate Eneko Etxeberria izan da Donostian. Azpeitiko Udala 2001. urteaz geroztik dago auzian, akusazio partikula gisa. Etxeberriak Pasaiako badian gertatu zenaren gaineko egia jakiteko eskubidea aldarrikatu du.

Espainiako Poliziak Komando Autonomo Antikapitalistako lau hil kide zituen Pasaiako badian, tiroz, 1984ko martxoaren 22an: Rafael Delas Txapas (Iruñea, 1957), Jose Maria Izura Pelu (Iruñea, 1958), Pedro Mari Isart Pelitxo (Azpeitia, 1961) eta Dioni Aizpuru Kurro (Azpeitia, 1963).


Greba politikoa. Bai, doike!


Gaur ere euria egingo du, baina tenperaturak pixkanaka epeltzera joko du; 8-12 gradu izango dira gehienez. Elur maila 1.000 metroan izango da goizean.


Zizak plazan eta platerean

Etxarri Aranazko dermioan dauden landare eta zizak ikusi eta ezagutzeko aukera aparta izanen da igandean, herritik atera gabe gainera; plazan bertan. Arzabal elkarteak eta Mikologia eta Landare taldeak antolatu duten erakusketak emanen du horretarako aukera. Lehorteagatik, beste urte batzutan baino zailtasun handiagoak izan dituzte aurten; baina, hala ere, ez diote hutsik egin urteroko hitzorduari.Bixente Garziandia Bartze eta Jose Luis Eseberri omentzeko sortu zen erakusketa, horiek izan baitziren Etxarri Aranatzen mikologiaren harra zabaldu zutenak, eta asmo horixerekin jarraitzen du erakusketak. Haiek zizen eta landareen inguruan irakatsitakoa etxarriarrei eta bisitariei zabaldu nahi diete eta horregatik antolatzen dute erakusketa. Igandean Etxarri Aranazko plazara hurbiltzen denak hainbat mahaitan jarritako zizak eta landareak ikusteko aukera izanen du. Inork zalantzarik edo argibiderik behar izanez gero, ziurrenik igandean izanen duela norbait inguruan gauzak argituko dizkiona. . Zizak naturak eman bezala ikusteaz gain, sukaldetik pasa eta gero dastatzeko parada ere izanen da. Iturri-Eder, Lekuona, Larraza, Iratxo eta Xapatero tabernek zizekin egindako pintxoak prestatu dituzte. Bestalde, antolatzaileek erakusketa prestatzeko garaian Larrañeta elkarteko mendi taldearen, udalaren, Goierriko Zurak enpresaren eta Insalusen laguntza izan dute.


Sahararen txokoa

Amasa-Villabonako Elkartasun astea agurtuz eta Tolosaldeko Maiatza Borrokan ekimenari hasiera emanez, maiatzaren 10ean Sahararen txokoa antolatu dute Villabonako Udalak eta Tolosaldea Sahararekin elkarteak Malkar plazan. Arratsaldeko 17:00etatik aurerra saharar haima bat izango da bertan. Egitaraua:

-17:00 Haimaren irekiera (tea, henna, arabiar idazkera, Saharako haur jolasak, bertako jantziak…).

- ‘Hodeien seme-alabak’ erakusketa.

-18:00 Mohamed Fadel Beiruk, Saharako delegatuaren hitzaldia.

-Ondoren, Sahararen egungo egoera azaltzen duten bideoak.

-22:30 ‘Sahara, isiltasunaren ahotsak’ antzezlana. Gurea antzokia. Doan


Proteinak izango dira 'Teknopolis' saioko protagonista

Ekoizpen-prozesuetan soberan sortzen diren proteinei irtenbide egokia bilatu asmoz abian diren ikerketa-egitasmoen berri emango dute saioan.

Aste honetan proteinak izango dira 'Teknopolis' saioan protagonista. Ekoizpen-prozesuetan -gazta, lekaleak edo izokina- soberan sortzen diren proteinei irtenbide egokia bilatu asmoz abian diren ikerketa-egitasmoen berri emango dute, eta horietan oinarrituz merkaturatuko den produktu berri bat ere ezagutuzera emango dute.

Soberakin dauden lekale hondakinak aprobetxatu eta berrerabiltzea lortu dute Leguval proiektuan parte hartzen duten Europar Batasuneko eragile eta ikerketa-zentroek, tartean Tecnaliak. Ilarren hondakinetatik abiatuta bioplastikoa egitea lortu dute, plastiko biodegradagarria. Ilarren proteinak erabiltzen dituzte horretarako, termoplastikoak baitira.

Hilabete honetan merkaturatu den Gaxura izeneko produktuaz ere arituko dira saio honetan. Gaztaren elaborazio prozesuan sortzen den azpiproduktu nagusia, hau da, gazura da Gaxuraren lehengaia. Leaktiker ikerketa zentroa, Lea Artibaiko landa garapenerako agentzia, Miba kooperatiba eta hiru gaztandegi elkarlanean aritu dira Gaxura izeneko produktuaren garapenean, eta Asteasuko gaztandegi batek merkaturatuko du.

Haztegietan hazitako izokinak ere arrain-xerratan merkaturatzen dira, eta soberakinei irtenbide egokia emateko asmoz Europa mailako ikerketa abian jarri dute. 'Teknopolis'ek ikerketa horri ere erreparatuko dio. Hartzitutako izokin pastela izan da ikerketa-egitasmoaren emaitza. Hartzidura prozesua kontrolatu ahal izateko, eta zapore eta testura egokia izango duen produktua lortzeko, bakterio egokiak aurkitzea izan da ikerketaren gakoa.

Alzheimer gaitzaren oinarrian ere proteinak daude. Gaitzaren ezaugarrietako bat oroimen galera da, eta ondorio horri aurre egiteko ahaleginak zertan diren jakingo dute. Euskal Herriko Unibertsitateko ikerketa-talde bat Alzehimer gaitza duten pertsonetan oroimen-galerak saihesteko modua bilatzen ari da, eta saguetan emaitza itxaropentsuak lortu ditu. Alzheimerra duen burmuina nolakoa den, zer ezkutatzen duen, eta arazoari erremedio funtzional bat bilatzeko zein teknika erabiltzen dituzten azalduko dute.

'Teknopolis' larunbatean dago ikusgai, 13:30ean, ETB1en; eta igandean, 09:30ean, ETB2n.


Ander Herrera baja izango da lautik sei astera bitartean

Munichen Ulrike Muschaweck sendagilearen kontsultan egon eta gero, ebakuntza egin diote, pubiseko mina kentzeko. Dena ondo atera dela baieztatu du Athleticek.

Ander Herrera baja izango da lautik sei astera bitartean. Ulrike Muschaweck sendagilearen kontsultan egon eta gero, ebakuntza egin diote Munichen, pubiseko mina kentzeko. Dena ondo atera dela baieztatu du Athleticek.

Talde zuri-gorriko erdilariak ezin izan du kirofanotik pasatzea saihestu. Pubalgia arazoekin egon da iragan denboraldiaren erdialdetik, eta tratamendu berezi bati esker, minak arindu zizkioten medikuek. Ondorioz, Olinpiar Jokoetan parte hartu ahal izan zuen Herrerak.

Ligako hirugarren jardunaldian, Valladoliden aurkako partidan, Bielsak ez zuen erdilaria deialdian sartu. Minak ez zion jokatzeko prest egoten utzi.

Herrera ez da Muschaweck medikuarengana joan den Athleticeko jokalari bakarra. Iragan uztailaren 20an, Muschaweckek ebakuntza egin zion Fernando Amorebietari.


Helduentzako ipuin kontaketa barikuan

Helduentzako ipuin kontaketa, Pepe Maestro idazle Cadiztarrarekin. Unibertsitateko areto nagusian izango da, 22:30ean. Sarrera doan.

Era guztietako gertaerak kontatzen ditu, bizitzak hori dauka-eta, umorea, maitasuna, mina, misterioa... Ikasitako ipuinak ateratzen ditu, bere mundua munduarekin banatzeko era baita. Batzuetan ez dauka betarik guztiak kontatzeko eta idatzi egiten ditu, ahantz ez dakizkion, baina hori beste kontu bat da.


Mathieu Berge: "Eskaintza kontuan harturik, ikasturte sartzea historikoa da"

Irakasle elebidunen eskasiari erantzuteko egin duten hitzarmenaren berri eman du EEP Euskararen Erakunde Publikoko presidenteak.


Euskal ekitaldi jendetsuak

Irurtzungo talde euskaltzaleak prestatutako egitaraua abenduaren 3an jarri zen martxan. 1.300 edo 1.400 pertsona inguru bildu ziren Irurtzunen Pirritx eta Porrotx pailazoen ikuskizun berria ikusteko eta ikuskizuna guztiz arrakastatsua izan zen. 3 egun geroago 45 irurtzundarrek Tuterako bidea hartu zuten. Erriberako hiriburuko katedrala eta alde zaharra ezagutzeko aukera izan zuten. Xabier Sueskunek gidari lanak egin zituen eta hiriari buruzko azalpenak eman zizkien irurtzundarrei. Behin Tutera bisitaturik, ezin orburuak eta kukuluak probatu gabe joan. Hala egin zuten. Bidaia giro ederrean joan zen. Asteazkenekoa ez zen hitzaldi bakarra izan. Abenduaren 12an Jose Luis Erdoziak Arakil aldeko euskalkien berezitasunen berri eman zien bildu ziren 15 pertsonei. 10 egun geroago Sustrai Kolina eta Maialen Lujanbio bertsolariak entzutera 50 pertsona bildu ziren afaltzera. Ederki berotu zuten giroa bertsolariek eta aho zapore gozoarekin utzi zituzten bildutakoak. Are gozoagoa izan zen Gregorio Alzueta eta Iraile Ongairen aho-zaporea. 60 parte-hartzaileren artean biak izan baitziren Euskararekin txapeldun lehiaketako irabazleak eta gabonetako saski bana eskuratu zuten. Euskararekin txapeldunLehiaketak 10 galdera zituen eta zuzen erantzun zuten guztien artean gabonetako zare bat zozketatu zuten. Beste bat, berriz, parte hartzaile guztien artean. Hoan galderak eta erantzun zuzenak: 1. Zein urtetan hasi eta bukatu zen Plazaola trenbidea? 1914-19532. Irakurketa sustatzeko, Katalunian, arrosa eta liburu bat. Irurtzunen? Irakurri, gozatu eta oparitu. 3. Folk Ametsetan 07an, nor aritu zen euskaraz abesten? Maddi Oihenart.4. Hurrengo aldizkarietatik 3 euskaldunak dira, zein? Argia, Euskalerriko berriak, Aizu, Ipurbeltz5. Antzerki zikloan, zein izan zen euskaraz antzeztutako lana? Neska politak, artasoro alaiak. 6. Zein hiru entitatek daukate Irurtzunen Bai Euskarari ziurtagiria? Martxueta, Pikuxar eta Orritz. 7. Nola dute izena frontoi atzeko aldeko hiru kale berriek? Larraun, Ugaldeta eta Intxaurreta. 8. Irurtzungo Erraldoi eta Buruhandien Konpartsak, zer ospatuko du datorren urtean? 25. urteurrena. 9. Zein ekitalditara etorri zen Irurtzunera Koldo Almandoz, zinema zuzendaria? Euskarazko film laburren zirkuituko emanaldi batean (korrika kulturala). 10. Irurtzunen badago etxe bat, bi izen ezberdinez ezagutu dezakeguna, zein dira? Martxueta, Maistanea, Sastrearena, AntsoteneaNon aurkitzen da argazki hauetan agertzen dena?11. Migelen etxea, Ugaldeta kalean. 12. Bi ahizpe kalean. 13. Alege etxea, Lizarra kalean.14. Amaia kalean.15. Gernika parkean.


Eraso matxisten biktima diren emakumeak erdigunean jarrita

Sinesten dietela adierazi zuten mugimendu feministako kideek emakumeen kontrako indarkeriaren aurkako egunaren kontura antolatutako kontzentrazioetan

Irurtzunen, Uharte Arakilen, Arbizun eta Altsasun izan ziren ekitaldiak azaroaren 25ean, emakumeen kontrako indarkeriaren aurkako egunean. Altsasuko mugimendu feministak kontzentrazioaren ondoren Sinesten dizut zioen manifestua irakurri zuten. Gogorazi zuten espainiar estatuan urtero milaka emakume bortxatzen dituztela. “Horregatik borrokatzen gara feministok, gaitz hori ezabatzeko. Egunero aldarrikatu behar dugu, eta arlo guztietan konpromisoak hartu. Erakundeen kasuan ez bezala, gure eskaerak ez dira festen aurreko kanpainetara eta egun jakinetara mugatzen”.

Eraso matxisten biktimei sinesten dietela berretsi zuten, “eta horregatik, ez dugu onartuko tratu iraingarririk, aurreiritzirik edota balio-iritzirik, edozein tokitatik datozela ere. Ez eta komunikabideetatik datozenak ere. Beharrezkoa ote da erasotzaileari aurre egitea eraso matxistak gertatzen direnean?” Salatzen duten emakumeek “ez isiltzeagatik eta eraso sexistak agerian uzten laguntzeagatik umiliazio bikoitza jasaten” dutela nabarmendu zuten; “isil-isilik nahi gaituzte, baina ez dute lortuko”.

Sinesten diete

Altsasuko mugimendu feministako kideek nabarmendu zutenez, “eraso matxistek eragina dute osasunean, lanean, gizarte-harremanetan eta emakumeon bizi-proiektu osoan. Ziur gaude erasotzaileak epaitu beharrean, emakumearen zintzotasuna epaitzen dutela beti”. Horrek, “amorrazioa eta ezintasuna" sentiarazten ziela azpimarratu zuten, “emakumea kritikatu eta erasotzailearen alde egiten delako beti. Eta, gainera, ez da prebentzio-neurririk hartzen eraso eta bortxaketa matxistarik berriro gerta ez dadin”.

Adierazi zutenez, “eraso matxista guztien oinarrian gizonezkoen nagusitasuna eta inpunitatea daude” eta sanferminetako taldekako bortxaketa eredu gisa jarri zuten. Erasoen biktimei sinesten dietela nabarmendu zuten : “guk zure lekukotasuna baino ez dugu behar. Badakigu arma guztiak erabiltzen dituztela zure askatasuna ezereztu eta zure gorputza makurrarazteko. Finean, emakume guztion gorputzak mendean hartu eta askatasuna deuseztatzeko”.


Hiru Erregeek eta Bizarzurik aurten ere bisitatuko dute Zarautz

Urtero bezala, urtarrilaren 5ean Errege Magoak Zarauzko kaleetan zehar ibiliko dira, herritarren etxeetan opariak utzi aurretik. Bizarzurik, berriz, egun bat lehenago etxeko txikienen eskutitzak jasoko ditu Meltxorri, Gasparri eta Baltasarri emateko.

Bihar, urtarrilaren 4ean, Bizarzuri etorriko da Zarautzera, etxeko txikienek Hiru Errege Magoei idatzitako eskutitzak jasotzera. 16:30ean Santa Ana egoitzatik aterako da, eta handik, Santa Marina, Herrikobarra, San Frantzisko Kale Nagusia, Musika Plaza eta Zigordia kalea zeharkatu ondoren, Lege Zaharren Enparantzara iritsiko da 17:00ak inguruan. Bertan, ilaran jarritako haurren eskutitzak jaso, eta handik, Zigordia, Musika Plaza, Kale Nagusia eta San Inazio zeharkatuz, Santa Ana egoitzara itzuliko da.

Eguraldi txarra eginez gero, ibilbidea motzagoa izango da eta eskutitzak Gaztelekuan jasoko ditu Bizarzurik.

Urtarrilaren 5ean, Meltxor, Gaspar eta Baltasar izango dira herrian, haien laguntzaileekin batera. 18:30ean aterako dira Bizkaia kaletik, izarrak gidatuta, zaldi gainean. Handik, Urdaneta kalea, Araba kalea, Zelai Ondo eta Gipuzkoa kalea zeharkatuko dituzte, eta Villa Mundara iristean, Musika Bandak bat egingo du beraiekin. Gipuzkoa kaletik jarraituz, Kale Nagusian sartu eta Herodesekin elkartuko dira Hiru Erregeak Torre Luzean. Ondoren, San Inazio, Santa Marina eta Herrikobarra kaleetatik ibili ondoren, Lege Zaharren Enparantzara sartuko dira, bertan, Jesus jaio berriari abesteko. Amaitzeko, berriro ere Santa Ana egoitzara itzuliko dira, Musika Plazatik igaroz.

Gozokiak, glutenik gabe

Zarauzko Udalak jakinarazi duenez, Errege Magoek eta Bizarzurik banatuko dituzten gozokiak, urtero bezala, glutenik gabekoak izango dira.


Frankismoan eraildako Felix Arnaizi buruzko hitzaldia hartuko du bihar Itzubaltzetak

Bihar, astelehena, "Memoria egin, justizia egin" hitzaldia eskainiko du Martxelo Alvarez Ahaztuak 1936-1977 elkarteko kideak Itzubaltzeta / Romon. Hitzordua Lope de Vega kaleko kultur etxean jarri dute, 19:30ean. Ekimenaren xedea bikoitza da. Alde batetik, herri horretako 1969ko jaietan Francoren garaiko Getxoko udaltzain batek tiroz erail zuen Felix Arnaiz Maeso "Lagun" 20 urteko gazte leioaztarra zena gogoratzea. Beste aldetik, Eusko Jaurlaritzak berriki onartutako motibazio politikoko biktimen dekretuak Arnaiz biktima gisa onartua izan eta "zigorgabetasuna eta isiltasuna apurtuz" bere erailketa argitu dadin senideek eta Ahaztuak elkarteak darabilten borrokan zelan eragingo duen azaldu nahi dute solasaldiaren bidez. Izan ere, aipatu dekretua 1960 eta 1978 urteen artean Poliziaren gehiegikeria pairatu zutenei kalte-ordainak ematera bideratu dute. Argazkian, Martxelo Alvarez, Felix Arnaizen erretratu baten ondoan, iazko jaietan Arnaizi egindako omenaldian.

1969ko abuztuaren 2an, Felix Arnaiz Maeso koadrilakoekin zebilen Itzubaltzeta / Romoko jaietan, abesten eta txantxa giroan. Zoritxarrez, "Leza" izenordez ezaguna zen Getxoko alkateordea inguruan zen eta txarto hartu zuen Arnaizen eta lagunen poztasuna. Berak udaltzainei deitu eta giroa nahasi zen. Hainbat ordutan lekutik aldenduta ibili ostean, gazteak jaietara bueltatu ziren eta orduan hiru tiro bota zieten udaltzainek. Bi tiro desbideratzea lortu zuen atxilotuta eraman zuten mutil batek. Hirugarrenak, ordea, Felix hil zuen. Gaur mantentzen den bertsio ofizialaren arabera "istripuz" hil zen. Ez zen ikerketarik ezta epaiketarik ere egon, salaketa ken zezan familia xaxatu baitzuten. Egun ere, instituzioek ez dute Felix Frankismoaren biktimatzat aintzat hartzen.